Oʻzbekiston Respublikasi Adliya vazirligi yuridik texnikumlari faoliyatini takomillashtirishga doir qoʻshimcha chora-tadbirlar toʻgʻrisida
(resolution, 2026-02-02)

Oʻzbekiston Respublikasi Prezidentining “Oʻzbekiston Respublikasida yuridik taʼlim va fanni tubdan takomillashtirish boʻyicha qoʻshimcha chora-tadbirlar toʻgʻrisida” 2020-yil 29-apreldagi PF-5987-son Farmoni ijrosini taʼminlash, shuningdek, kasb-hunar maʼlumotiga ega malakali mutaxassislar, raqobatbardosh yuridik kadrlar tayyorlash jarayonini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Oʻzbekiston Respublikasida yuridik taʼlim va fanni tubdan takomillashtirish boʻyicha qoʻshimcha chora-tadbirlar toʻgʻrisida” 2020-yil 29-apreldagi PF-5987-son Farmoni bilan Oʻzbekiston Respublikasi Adliya vazirligi yuridik texnikumlari (keyingi oʻrinlarda — yuridik texnikum) faoliyati yanada takomillashtirilganligi, shu jumladan, mazkur Farmonning: a) 3-bandiga muvofiq yuridik kadrlarni tayyorlashga buyurtma shakllantirish tartibi joriy etilganligi; b) 15-bandiga muvofiq 2020/2021 oʻquv yilidan boshlab yuridik texnikumlarda Oʻzbekiston Respublikasi fuqarolarini qabul qilish Vazirlar Mahkamasi huzuridagi Davlat test markazi (keyingi oʻrinlarda — Davlat test markazi) tomonidan oʻtkaziladigan test sinovlari orqali amalga oshirilib, tabaqalashtirilgan toʻlov-kontrakt asosida qoʻshimcha qabul tartibi joriy etilishi; v) 17-bandiga muvofiq Oʻzbekiston Respublikasi Adliya vazirligiga yuridik texnikumlar tuzilmasini ishlab chiqish va tasdiqlash, yuridik texnikumlarga toʻlov-kontrakt boʻyicha qoʻshimcha qabul parametrlari va oʻqish qiymatini tasdiqlash, yuridik texnikumlarda oʻqish muddatlari va shaklini belgilash hamda ularning xodimlari ish haqi tizimi va tartibini belgilash vakolatlari berilganligi maʼlumot uchun qabul qilinsin. 2. Quyidagilar: Oʻzbekiston Respublikasi Adliya vazirligining yuridik texnikumlariga oʻqishga qabul qilish tartibi toʻgʻrisida nizom 1-ilovaga; Oʻzbekiston Respublikasi Adliya vazirligining yuridik texnikumlariga oʻqishga hujjatlarni qabul qilish boʻyicha davlat xizmatlarini koʻrsatishning maʼmuriy reglamenti 2-ilovaga muvofiq tasdiqlansin. 3. Belgilansinki: 2021/2022 oʻquv yilidan boshlab yuridik texnikumlarga hujjatlarni qabul qilish davlat xizmatlari markazlari, Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) yoki Davlat test markazining rasmiy veb-sayti orqali amalga oshiriladi; Toshkent davlat yuridik universiteti (keyingi oʻrinlarda — TDYU) huzuridagi akademik litseyni tamomlagan oʻzlashtirish koʻrsatkichlarining 56 va undan yuqori foizlik natijalariga ega bitiruvchilar hamda respublika oliy taʼlim muassasalarida “yurisprudensiya” taʼlim yoʻnalishi boʻyicha test sinovlarida ishtirok etib, biroq yuridik texnikumlardagi test sinovlaridagi oʻtish balini toʻplagan, oʻqishga tavsiya etilmagan abituriyentlar yuridik texnikumlarga kirish imtihonlarisiz, toʻlov-kontrakt asosida qabul parametrlaridan tashqari qabul qilinadi; yuridik texnikumlarda oʻquv yuklamasi hajmi Oʻzbekiston Respublikasi Adliya vazirligi tomonidan belgilanadi; yuridik texnikumlarda pedagog xodimlarning shaxsiy ish rejasidagi tadbirlar roʻyxati va ularning minimal soatlari TDYU tomonidan tasdiqlanadi; yuridik texnikumlar pedagog va rahbar xodimlarining xorijiy davlatlar taʼlim muassasalarida stajirovka oʻtashlari ular tomonidan qonunchilik hujjatlariga muvofiq malakasini oshirishga tenglashtiriladi; yuridik texnikumlarda asosiy ish joyi boʻyicha faoliyat yuritayotgan pedagog xodimlar belgilangan tartibda yuridik texnikumlarning shtat lavozimini egallaydi va shtatlarida aks ettiriladi; Vazirlar Mahkamasining 2001-yil 26-iyuldagi 318-son qarori bilan tasdiqlangan Oliy oʻquv yurtlarida toʻlov-kontrakt asosida oʻqish uchun taʼlim kreditlari berish toʻgʻrisidagi nizomning amal qilishi, kreditlarni bakalavriat talabalari uchun belgilangan shartlarda ajratish orqali, yuridik texnikum oʻquvchilariga nisbatan ham tatbiq etiladi. TDYUga Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalarining yoʻllanmalari hamda TDYU huzuridagi akademik litsey tavsiyanomalari asosida kirish test sinovlarisiz yakka tartibdagi suhbat natijalariga koʻra oʻqishga kirgan yuridik texnikumlar va akademik litseyning bitiruvchilariga (abituriyentlarga) ularning toʻlov-kontrakt asosida oʻqish xarajatlarini qoplash uchun Oʻzbekiston Respublikasi Adliya vazirligi tomonidan belgilangan tartibda Adliya vazirligining budjetdan tashqari va TDYUning budjetdan tashqari (toʻlov-kontrakt, shu jumladan tabaqalashtirilgan toʻlov-kontrakt) mablagʻlari hisobidan grantlar ajratilishi mumkin. 4. Belgilab qoʻyilsinki: a) qoʻshma taʼlim dasturlari va qoʻshma fakultetlar hamda xorijiy hamkorlar bilan birgalikda tashkil etiladigan oliy taʼlim tizimi bilan integratsiyalashgan taʼlim dasturlariga abituriyentlarni qabul qilish hamda bitiruvchilarini attestatsiyadan oʻtkazish tartibi va qoidalari TDYU tomonidan xorijiy hamkorlar bilan kelishilgan holda belgilanadi; b) qoʻshma taʼlim dasturlari va qoʻshma fakultetlar hamda xorijiy hamkorlar bilan birgalikda tashkil etiladigan oliy taʼlim tizimi bilan integratsiyalashgan taʼlim dasturlaridagi oʻquv jarayoni toʻlov-kontrakt asosida xorijiy hamkorlarning talablarini hisobga olgan holda, TDYU tomonidan tasdiqlangan taʼlim shakli, oʻquv reja va oʻquv dasturlari boʻyicha amalga oshiriladi; v) qoʻshma taʼlim dasturlari va qoʻshma fakultetlar hamda xorijiy hamkorlar bilan birgalikda tashkil etiladigan oliy taʼlim tizimi bilan integratsiyalashgan taʼlim dasturlarida oʻqitishning toʻlov-kontrakt miqdori TDYU tomonidan Oʻzbekiston Respublikasi Adliya vazirligi va xorijiy hamkorlar bilan kelishilgan holda belgilanadi; g) yuridik texnikum direktorlariga budjetdan tashqari (toʻlov-kontrakt, shu jumladan, tabaqalashtirilgan toʻlov-kontrakt asosida oʻqitishdan tushgan) mablagʻlar hisobidan mustaqil ravishda: xorijiy mutaxassislarni fuqarolik-huquqiy shartnoma asosida konsultant, maʼruzachi va oʻqituvchi sifatida, xususan onlayn rejimda dars oʻtish uchun jalb etib, ularga ish haqi va boshqa toʻlovlarni belgilash; yuridik texnikum xodimlarini xorijiy taʼlim muassasalari, ilmiy va boshqa tashkilotlarda stajirovka oʻtash hamda malaka oshirishga yuborish huquqi beriladi; d) TDYU va yuridik texnikumlarda avtotransport vositalarining yoʻl bosish yillik limiti, normativlari va ularga xizmat koʻrsatish talablari tegishlicha TDYU va yuridik texnikumlar tomonidan mustaqil belgilanadi. 5. Oʻzbekiston Respublikasi Adliya vazirligi: a) bir oy muddatda: yuridik texnikumlar ustavlari ishlab chiqilishi va tasdiqlanishini, shuningdek, ularning belgilangan tartibda davlat roʻyxatidan oʻtkazilishini; yuridik texnikumlarning shtat jadvallari va xarajatlar smetalari; taʼlim berishning kredit-modul tizimi sharoitida pedagog xodimlarning tarkibi mehnatini meʼyorlashtirish, ish vaqtini faqat oʻquv tadbirlariga asoslangan holda amalga oshirish, shuningdek pedagog xodimlar tomonidan oʻquv-metodik, tashkiliy-metodik, maʼnaviy-axloqiy va tarbiyaviy ishlarni bajarishni ragʻbatlantirishni nazarda tutuvchi pedagog xodimlarning shaxsiy ish rejasidagi tadbirlar roʻyxati va ularning minimal soatlarini (sarflanadigan vaqt meʼyorlarini) TDYU tomonidan tasdiqlanishini; yuridik texnikumlarda bir oʻqituvchiga toʻgʻri keladigan oʻquvchilar soni nisbati normativlari va yuridik texnikumlarda oʻquv yuklama hajmi, shuningdek TYUDU tomonidan yuridik texnikumlarda pedagog xodimlarning shaxsiy ish rejasidagi tadbirlar roʻyxati va ularning minimal soatlarini tasdiqlanishini; b) uch oy muddatda yuridik texnikumlarda oʻquv jarayonini kredit-modul tizimini qoʻllagan holda tashkil etish boʻyicha qaror loyihasi ishlab chiqilib, Vazirlar Mahkamasiga kiritilishini taʼminlasin. 6. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Adliya vazirligi huzuridagi Davlat xizmatlari agentligi bilan birgalikda 2021-yil 1-mayga qadar yuridik texnikumlarga oʻqishga kirish uchun hujjatlarni YIDXP orqali qabul qilish boʻyicha davlat xizmatlari joriy etilishini taʼminlasin. 7. Yuridik texnikumlarda oʻquv-metodik jarayonni sifatli muvofiqlashtirishni taʼminlash, ularga amaliy va axborot-resurs jihatdan koʻmaklashish maqsadida TDYUga 1 ta mikroavtobus va 2 ta navbatchi xizmat yengil avtotransport vositasini saqlash uchun limit ajratilsin. Bunda, avtotransport vositalarini sotib olish va saqlash bilan bogʻliq xarajatlar TDYUning budjetdan tashqari mablagʻlari hisobidan amalga oshiriladi. 8. Oʻzbekiston Respublikasi Hukumatining ayrim qarorlariga 3-ilovaga muvofiq oʻzgartirish va qoʻshimchalar kiritilsin. 9. Oʻzbekiston Respublikasi Adliya vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 10. Mazkur qarorning bajarilishini nazorat qilish Oʻzbekiston Respublikasi adliya vaziri R.K. Davletov zimmasiga yuklansin. 1. Mazkur Nizom Oʻzbekiston Respublikasi Adliya vazirligining yuridik texnikumlariga (keyingi oʻrinlarda — yuridik texnikumlar) kunduzgi, sirtqi, masofaviy va kechki taʼlim shakllari boʻyicha oʻqishga qabul qilish tartibini belgilaydi. 2. Oʻzbekiston Respublikasi fuqarolarini yuridik texnikumlarga oʻqishga qabul qilish: Oʻzbekiston Respublikasi taʼlim muassasalariga qabul qilish boʻyicha davlat komissiyasi (keyingi oʻrinlarda — Davlat komissiyasi) qarori bilan tasdiqlangan davlat buyurtmasi (davlat granti) parametrlariga; Oʻzbekiston Respublikasi Adliya vazirligi (keyingi oʻrinlarda — Adliya vazirligi) tomonidan tasdiqlanadigan toʻlov-kontrakt asosida qabul parametrlariga muvofiq kirish sinovlari natijalariga koʻra toʻplangan ballarning reyting tizimi boʻyicha amalga oshiriladi. 3. Kirish sinovlarida eng yuqori ball toʻplagan abituriyentlarning davlat grantlari boʻyicha birinchi navbatda qabul qilinish huquqi taʼminlanadi. Keyingi oʻrinlardagi abituriyentlar toʻplagan reyting ballari asosida belgilangan toʻlov-kontrakt parametrlari doirasida oʻqishga qabul qilinadi. 4. Ijtimoiy reyestrga kiritilgan oilalar aʼzolarining kirish sinovlaridan muvaffaqiyatli oʻtgan farzandlari, Mehribonlik uyi, Bolalar shaharchasi va Oilaviy bolalar uyining bitiruvchilari, I guruh nogironligi boʻlgan shaxslar hamda nogironligi boʻlgan bolalar toifasidagi abituriyentlar qoʻshimcha qabul parametrlari asosida qonunchilik hujjatlariga muvofiq davlat granti asosida oʻqishga qabul qilinadi. Ushbu toifadagi abituriyentlar uchun qoʻshimcha qabul parametrlari yuridik texnikumlar uchun ajratilgan umumiy qabul parametrlari (davlat gratni va toʻlov-kontrakt asosida)ning 2 foizi doirasida Davlat komissiyasi tomonidan tasdiqlanadi. 5. Toshkent davlat yuridik universiteti (keyingi oʻrinlarda — TDYU) huzuridagi akademik litseyni tamomlagan oʻzlashtirish koʻrsatkichlarining 56 va undan yuqori foizlik natijalariga ega bitiruvchilar va joriy yilda yuridik kadrlar tayyorlovchi oliy taʼlim muassasalariga oʻqishga kirish uchun respublika oliy taʼlim muassasalarining “yurisprudensiya” taʼlim yoʻnalishi boʻyicha test sinovlarida ishtirok etib, oʻqishga tavsiya etilmagan, biroq yuridik texnikumlardagi tegishli oʻquv yilida test sinovlarida oʻtish balini toʻplagan yoki chet tilini bilish darajasini tasdiqlovchi B2 va undan yuqori darajadagi davlat malaka sertifikatiga yoki xalqaro sertifikatlarga ega abituriyentlar kirish imtihonlarisiz yuridik texnikumlarga qabul parametrlaridan tashqari toʻlov-kontrakt asosida qabul qilinadi. 6. Yuridik texnikumlarga kirish sinovlari, qoida tariqasida, 25 — 30-avgust kunlari quyidagi shaklda oʻtkaziladi: Oʻzbekiston Respublikasi fuqarolari uchun — test sinovlari; xorijiy fuqarolar uchun — ogʻzaki suhbat; koʻzi ojizlar uchun — tanlov asosida. Test sinovlarini oʻtkazishning aniq sanalari Adliya vazirligi tomonidan Davlat test markazi bilan kelishilgan holda belgilanadi. Zarur hollarda, Adliya vazirligi tomonidan Davlat test markazi bilan kelishilgan holda mazkur bandning birinchi xatboshisida belgilangan test sinovlarini oʻtkazish muddatiga oʻzgartirish kiritilishi mumkin. 7. Yuridik texnikumlarga qabul qilish uchun kirish sinovlari oʻquvchi taʼlim oladigan tilda topshiriladi. Bunda oʻzbek guruhlariga hujjat topshirgan abituriyentlar yuridik texnikumlarga hujjatlarni qabul qilish haqidagi arizada aks ettirilgan oʻz ixtiyoriga koʻra tanlovdan oʻzbek tilida lotin yoki kirill alifbosida oʻtish huquqiga ega. Yuridik texnikumlarda oʻqitish tili abituriyentlardan hujjatlar qabul qilinishiga qadar Adliya vazirligi tomonidan belgilanadi. Kirish sinovlari taʼlim shakli, mutaxassislik va kasblar hamda oʻqitish tillariga koʻra alohida oʻtkaziladi. 8. Yuridik texnikumlarga oʻqishga qabul qilishni tashkil etish, shu jumladan abituriyentlarga maslahat xizmatlari koʻrsatish tegishli oʻquv yili uchun Adliya vazirligi tomonidan tashkil etiladigan qabul komissiyasi tomonidan amalga oshiriladi. 9. Qabul komissiyasi, qoida tariqasida, har yili 15-martdan kechikmay tashkil etiladi. Qabul komissiyasi raisi va masʼul kotibi Oʻzbekiston Respublikasi adliya vazirining buyrugʻi bilan, qabul komissiyasining qolgan aʼzolari esa — yuridik texnikum direktorining buyrugʻi bilan tasdiqlanadi. Yuridik texnikum direktori lavozimi boʻyicha qabul komissiyasi raisi hisoblanadi. Qabul komissiyasining joriy ishlari masʼul kotib tomonidan amalga oshiriladi. 10. Abituriyentlarni yuridik texnikumlarga oʻqishga qabul qilishni tashkil etish ushbu Nizomning l-ilovasiga muvofiq amalga oshiriladi. 11. Qabul komissiyasi, qoida tariqasida, hujjatlarni qabul qilish boshlanishidan bir oy oldin yuridik texnikumlarga qabul qilish muddatlari, mutaxassislik va kasblar nomlari hamda qabul parametrlari haqidagi axborotni yuridik texnikum, shuningdek tegishli hududiy adliya organlari rasmiy veb-saytlarida eʼlon qiladi. 12. Oʻzbekiston Respublikasi fuqarolari yuridik texnikumlarga oʻqishga kirish uchun 1-avgustdan 20-avgustgacha (shu kuni ham) Oʻzbekiston Respublikasi Vazirlar Mahkamasi tomonidan tasdiqlangan davlat xizmatlari koʻrsatishning maʼmuriy reglamentiga asosan davlat xizmatlari markazlari, Oʻzbekiston Respublikasi Yagona interaktiv davlat xizmatlari portali yoki Oʻzbekiston Respublikasi Vazirlar Mahkamasi huzuridagi Davlat test markazining (keyingi oʻrinlarda — Davlat test markazi) rasmiy veb-sayti orqali elektron shaklda tegishli hujjatlarni topshiradi. Bunda, Adliya vazirligi test sinovlarini oʻtkazish muddatining oʻzgarishi munosabati bilan abituriyentlar elektron shaklda tegishli hujjatlarni topshirish muddatlariga oʻzgartirish kiritishga xaqli. 13. Xorijiy fuqarolar yuridik texnikumlarga oʻqishga kirish uchun 15-martdan 15-avgustgacha (shu kuni ham) Internet jahon axborot tarmogʻi orqali qabul komissiyasiga yuridik texnikum direktori nomiga ariza hamda quyidagi hujjatlarni elektron shaklda taqdim etgan holda roʻyxatdan oʻtadi: pasport yoki uning oʻrnini bosuvchi hujjat; oʻrta yoki oʻrta-maxsus, professional maʼlumot toʻgʻrisidagi hujjat. Zarur hollarda, Adliya vazirligi tomonidan mazkur bandning birinchi xatboshisida hujjatlarni qabul qilish muddatiga oʻzgartirish kiritilishi mumkin. 14. Roʻyxatdan oʻtishning belgilangan muddati tugagandan soʻng ularga oʻzgartirish va qoʻshimchalar kiritish qatʼiyan taqiqlanadi. 15. Roʻyxatga olingan abituriyentlar soni haqidagi kunlik maʼlumotlar mutaxassislik va kasblar, taʼlim shakli va tili kesimida qabul komissiyasi tomonidan yuridik texnikumning hamda Davlat test markazi rasmiy veb-saytiga joylashtirib boriladi. 16. Abituriyent tomonidan topshirilgan hujjatlarning qalbakiligi yoki soxtaligi aniqlansa, u holda abituriyent test sinovlaridan (yuridik texnikumdan) chetlashtiriladi hamda hujjatlari belgilangan tartibda huquqni muhofaza qiluvchi organlarga tegishli choralar koʻrish uchun yuboriladi. 17. Abituriyent oʻz ruxsatnomasini hujjatlar qabul qilish tugaganidan keyin bir hafta mobaynida Davlat test markazi rasmiy veb-saytidan elektron shaklda oladi. 18. Kirish imtihonlari oʻtkazilishiga qadar qabul komissiyasi tomonidan maslahatlar tashkil etilishi mumkin. Maslahatlar jadvali qabul komissiyasi tomonidan ishlab chiqiladi va yuridik texnikum direktori tomonidan tasdiqlanadi. 19. Test sinovlari Davlat test markazi tomonidan oʻtkaziladi. Test sinovlari uchun savollar umumiy oʻrta taʼlim (11-sinf negizida), oʻrta maxsus, boshlangʻich professional taʼlim dasturlari umumtaʼlim fanlarining oʻquv dasturlariga muvofiq Davlat test markazi tomonidan shakllantiriladi. 20. Yuridik texnikumlarga qabul qilish uchun test sinovlarini tashkil etish va oʻtkazish mazkur Nizomga 2-ilovada keltirilgan tartibga muvofiq amalga oshiriladi. 21. Test sinovi topshiriladigan fanlar majmuasi, baholash mezonlari, test topshiriqlari soni TDYU bakalavriatiga kirish uchun belgilangan talablarga muvofiq aniqlanadi. 22. Yuridik texnikumlarga xorijiy fuqarolarni va koʻzi ojiz fuqarolarni qabul qilish tegishlicha mazkur Nizomga 3 va 4-ilovalarda keltirilgan tartibga muvofiq amalga oshiriladi. 23. Chet tilini bilish darajasini tasdiqlovchi V1 va undan yuqori darajadagi davlat malaka sertifikatiga yoki xalqaro sertifikatlarga ega abituriyentlar chet tili fani boʻyicha test sinovlari oʻtkazilgan hollarda, ushbu fan boʻyicha test sinovini topshirishdan ozod qilinadilar va ularga shu fan doirasida abituriyent olishi mumkin boʻlgan quyidagi tartibda maksimal ball qoʻshiladi: ingliz tili uchun — milliy sertifikat yoki International English Language Testing System (IELTS 5,0), Test af English as a Foreign Language (TOEFL IBT 86), Cambridge Assesstment English, PET Preliminary xalqaro imtihon tizimlari boʻyicha tilni bilish darajalari B1 va undan yuqori; yapon tili uchun — milliy sertifikat yoki Japanese Language Proficiency Test (JLPT № 3) xalqaro imtihon tizimi boʻyicha tilni bilish darajalari B1 va undan yuqori; nemis tili uchun — milliy sertifikat yoki Goethe-Zertifikat, Deutsches Sprachdipom (DSD) xalqaro imtihon tizimlari boʻyicha tilni bilish darajalari B1 va undan yuqori; fransuz tili uchun — milliy sertifikat yoki Diplome dʼEtudes en Language Francaise (DELF B1) xalqaro imtihon tizimi boʻyicha tilni bilish darajalari B1 va undan yuqori. 24. Kirish imtihonlari boʻyicha Adliya vazirligi tomonidan belgilangan minimal oʻtish balidan kam ballni toʻplagan, shuningdek, belgilangan vaqtda imtihonlarga yetib kelmagan abituriyentlar yuridik texnikumlarga qabul qilinmaydi. 25. Abituriyentlarning toʻplagan ballari haqidagi maʼlumot test sinovi oʻtkazilgan kunning ertasiga Davlat test markazining rasmiy veb-saytida eʼlon qilinadi. 26. Test sinovlarining natijalari Oʻzbekiston Respublikasi Oliy taʼlim, fan va innovatsiyalar vazirligi huzuridagi Bilim va malakalarni baholash agentligining qaydnomasiga kiritiladi. Tanlov va suhbat natijalari yuridik texnikumlarning qaydnomasiga kiritiladi. Qaydnomada abituriyentlar roʻyxati taʼlim shakli, har bir mutaxassislik va kasb boʻyicha toʻplangan eng yuqori balldan boshlab kamayib borish tartibida joylashtiriladi. Ijtimoiy reyestrga kiritilgan oilalarning farzandlari, Mehribonlik uyi, Bolalar shaharchasi va Oilaviy bolalar uyining bitiruvchilari, I guruh nogironligi boʻlgan shaxslar hamda nogironligi boʻlgan bolalar toifasidagi abituriyentlarning test sinovlari natijalari qaydnomalari alohida shakllantiriladi. 27. Abituriyentning kirish imtihoni natijalariga jiddiy taʼsir koʻrsatishi mumkin boʻlgan tartiblarning buzilishi aniqlanganda, imtihon natijalari bekor qilinadi, abituriyent oʻqishga qabul qilingan boʻlsa, u yuridik texnikum oʻquvchilari safidan chetlashtiriladi. 28. Yuridik texnikumlarga qabul qilish uchun kirish sinovlarini qayta oʻtkazish taqiqlanadi. 29. Test sinovlari natijasi boʻyicha qaydnomalar Davlat test markazining direktori tomonidan tasdiqlanib, tanlov asosida oʻquvchilikka tavsiya etilgani yoki etilmaganligi toʻgʻrisidagi maʼlumot toʻliq aks ettirilgan holda, Adliya vazirligiga tasdiqlash uchun taqdim etiladi. Yuridik texnikumlarning qaydnomalari yuridik texnikum direktori tomonidan tasdiqlanadi. Tanlov yuridik texnikumlar tomonidan oʻtkaziladi va tanlov qaydnomalari mazkur Nizomning 26-bandi asosida kirish imtihonlari toʻliq yakunlangandan keyin 3 kun muddatda abituriyentlarni yuridik texnikumga qabul qilish uchun Adliya vazirligiga taqdim etiladi. Abituriyentlarning tanlov asosida oʻquvchilikka tavsiya etilgani yoki etilmaganligi toʻgʻrisidagi maʼlumot test sinovlari toʻliq yakunlanib, Adliya vazirligi qarori qabul qilingandan soʻng eʼlon qilinadi. 30. Kirish imtihonlari natijalari yuzasidan abituriyentlarning shikoyatlarini koʻrib chiqish uchun apellyatsiya komissiyalari: test sinovlari natijalari yuzasidan — Adliya vazirligi bilan birgalikda Davlat test markazi tomonidan; koʻzi ojiz abituriyentlar uchun tanlov natijalarini koʻrib chiqish boʻyicha — yuridik texnikum direktorining buyrugʻi bilan tashkil etiladi. 31. Apellyatsiya komissiyasi tarkibiga tegishli fanlar boʻyicha ekspertlar hamda Oʻzbekiston koʻzi ojizlar jamiyati vakili (shikoyat koʻzi ojiz abituriyent tomonidan berilganda) kiritiladi. Zarur hollarda, apellyatsiyani koʻrib chiqish jarayoniga tegishli masalalar boʻyicha Davlat test markazi vakili, bino rahbari va guruh nazoratchilari jalb qilinishi mumkin. 32. Apellyatsiya komissiyasi aʼzolarining uchdan ikki qismi qatnashganda vakolatli hisoblanadi, umumiy rahbarlikni rais amalga oshiradi, apellyatsiya komissiyasi bayonnomalari kotib tomonidan rasmiylashtiriladi. 33. Kirish imtihonlari natijasidan norozi boʻlgan abituriyent apellyatsiya komissiyasiga kirish imtihonlari natijasi eʼlon qilingandan boshlab bir hafta muddatda yozma tartibda apellyatsiya shikoyati berish huquqiga ega. Apellyatsiya shikoyatiga abituriyent pasporti (yoki uning oʻrnini bosuvchi hujjat) va ruxsatnomasi nusxalari (test sinovlari topshirilganda) ilova qilinadi. 34. Apellyatsiya komissiyasi taqdim etilgan apellyatsiya shikoyatini ular kelib tushgan kundan boshlab uch ish kunidan oshmagan muddatda koʻrib chiqadi. Apellyatsiya shikoyati koʻrib chiqiladigan kun haqida abituriyentga xabarnoma beriladi. 35. Test sinovlari natijasi boʻyicha apellyatsiya shikoyati berilganda abituriyentning javoblar varaqasi, test topshiriqlari kitobi Davlat test markaziga belgilangan tartibda yetkazilmagan, yirtilgan boʻlsa, shuningdek test sinovlaridan chetlashtirilgan boʻlsa apellyatsiya shikoyati koʻrib chiqilmaydi. 36. Apellyatsiya bergan abituriyent xabarnomada belgilangan vaqtda apellyatsiya komissiyasiga oʻzining pasporti (yoki uning oʻrnini bosuvchi hujjat) bilan kelishi shart. 37. Apellyatsiya shikoyati koʻrilayotgan abituriyentga uning javoblar varaqasi nusxasi (koʻz ojizlar uchun tanlov materiallari), xato va toʻgʻri bajarilgan test topshiriqlari toʻgʻrisida maʼlumot hamda test sinovlarida abituriyentga taqdim etilgan test topshiriqlari kitobi beriladi. Abituriyent oʻzining eʼtirozlarini yozib, unga berilgan test materiallari bilan birga Apellyatsiya komissiyasiga topshiradi. 38. Apellyatsiya shikoyati apellyatsiya komissiyasi tomonidan faqat abituriyent ishtirokida, uning yozma javoblari asosida koʻrib chiqiladi. 39. Apellyatsiya komissiyasi abituriyentning eʼtirozlarini koʻrib chiqish natijasida qyyidagi mazmundagi qarorlardan birini qabul qiladi: eʼtiroz asossiz boʻlsa, apellyatsiyani qanoatlantirishni rad etish va kirish sinovlari natijalarini oʻzgarishsiz qoldirish; eʼtiroz asosli boʻlsa, kirish sinovi natijalariga oʻzgartirish kiritish boʻyicha Adliya vazirligiga taklif kiritish. 40. Abituriyent Apellyatsiya komissiyasining apellyatsiya shikoyatini koʻrib chiqish natijalari boʻyicha qabul qilgan qarori yuzasidan qonunchilik hujjatlarida belgilangan tartibda sudga shikoyat qilishi mumkin. 41. Adliya vazirligining abituriyentlarni yuridik texnikumlarga oʻqishga qabul qilish toʻgʻrisidagi qarori, qoida tariqasida, 2-sentabrdan kechikmasdan qabul qilinadi. 42. Adliya vazirligining qaroriga muvofiq abituriyentlarni davlat granti asosida oʻqishga qabul qilish boʻyicha yuridik texnikum direktori 5 ish kuni ichida buyruqni rasmiylashtiradi. 43. Qabul Adliya vazirligi tomonidan: a) qabul parametrlari doirasida davlat granti va toʻlov-kontrakt asosida; b) qabul parametrlaridan tashqari amalga oshiriladi. Bunda qabul parametrlaridan tashqari: davlat granti asosida — Ijtimoiy reyestrga kiritilgan oilalar farzandlari, Mehribonlik uyi, Bolalar shaharchasi va Oilaviy bolalar uyining bitiruvchilari, I guruh nogironligi boʻlgan shaxslar hamda nogironligi boʻlgan bolalar toifasidagi abituriyentlar; toʻlov-kontrakt asosida — TDYU huzuridagi akademik litseyni tamomlagan oʻzlashtirish koʻrsatkichlarining 56 va undan yuqori foizlik natijalariga ega bitiruvchilar va joriy yilda yuridik kadrlar tayyorlovchi oliy taʼlim muassasalariga oʻqishga kirish uchun “yurisprudensiya” taʼlim yoʻnalishi boʻyicha test sinovlarida ishtirok etib, oʻqishga tavsiya etilmagan, biroq yuridik texnikumlardagi test sinovlarida oʻtish balini toʻplagan yoki chet tilini bilish darajasini tasdiqlovchi B2 va undan yuqori darajadagi davlat malaka sertifikatiga yoki xalqaro sertifikatlarga ega abituriyentlar hamda xorijiy fuqarolar qabul qilinadi; Adliya vazirligining qarori Ijtimoiy reyestrga kiritilgan oilalar farzandlari, Mehribonlik uyi, Bolalar shaharchasi va Oilaviy bolalar uyining bitiruvchilari, I guruh nogironligi boʻlgan shaxslar hamda nogironligi boʻlgan bolalar toifasidagi abituriyentlarni 5-sentabrgacha oʻqishga qabul qilish toʻgʻrisida yuridik texnikum direktorining buyrugʻini rasmiylashtirish uchun asos hisoblanadi. 44. Adliya vazirligi tomonidan abituriyentlarni toʻlov-kontrakt asosida oʻqishga tavsiya etish toʻgʻrisida qaror qabul qilingandan keyin yuridik texnikumlar bilan yuridik yoki jismoniy shaxslar oʻrtasida belgilangan tartibda kontraktlar tuziladi. Toʻlov-kontrakt asosida oʻqish uchun toʻlov miqdori va muddati Adliya vazirligi tomonidan belgilanadi. Belgilangan namunadagi kontrakt blankalari Adliya vazirligi qarori qabul qilingan kundan boshlab beriladi hamda yuridik texnikum direktori va bosh buxgalteri imzosi bilan rasmiylashtiriladi (yuridik shaxslar uchun — 3 nusxada, jismoniy shaxslar uchun — 2 nusxada). Adliya vazirligi tomonidan yuridik texnikumda oʻqishga tavsiya etilgan abituriyentlar uchun toʻlov har yili kontrakt shartlarida koʻrsatilgan muddatlarda amalga oshiriladi. Abituriyentlarni oʻqishga qabul qilish yuridik hamda jismoniy shaxslar tomonidan kontrakt toʻlovi toʻlangandan soʻng yuridik texnikum direktorining buyrugʻi bilan 15-sentabrdan kechiktirmay rasmiylashtiriladi. Ushbu abituriyentlarga 2-sentabrdan boshlab darslarga qatnashishiga ruxsat etish toʻgʻrisida buyruq rasmiylashtiriladi. Adliya vazirligi tomonidan yuridik texnikumlarning takliflariga binoan, kontrakt asosida oʻqishga haq toʻlash muddatlari oʻzgartirilishi, shu jumladan uzaytirilishi mumkin. 45. Yuridik texnikumlarning takliflariga binoan, ularning imkoniyatlaridan kelib chiqqan holda, test sinovlari natijalariga koʻra qabul qilinmagan abituriyentlar Adliya vazirligining qarori bilan qoʻshimcha ravishda tabaqalashtirilgan toʻlov-kontrakt asosida qabul qilinishi mumkin. Yuridik texnikumlar qoʻshimcha qabul boʻyicha takliflarni Adliya vazirligiga tasdiqlash uchun 25-sentabrgacha taqdim etadi. Adliya vazirligi yuridik texnikumlarning imkoniyatlaridan kelib chiqib, 30-sentabrgacha qoʻshimcha qabul qilish toʻgʻrisida qaror qabul qiladi. Bunda: abituriyentlar 20-sentabrgacha qoʻshimcha oʻqishga kirish uchun maxsus platforma orqali elektron shaklda ariza bilan yuridik texnikumga murojaat qiladi; qabul test sinovlari natijalariga koʻra, toʻplagan ballar ketma-ketligiga muvofiq amalga oshiriladi; yuqori ball toʻplagan abituriyent qoʻshimcha qabul qilish uchun ariza bilan belgilangan muddat ichida murojaat etmasa yoki qoʻshimcha qabul qilishni rad etsa, reytingi boʻyicha navbatda turgan oʻquvchi qabul qilinadi; tabaqalashtirilgan kontrakt miqdori oʻqishning birinchi oʻquv yilida qoʻllaniladi. Qoʻshimcha ravishda tabaqalashtirilgan toʻlov-kontrakt asosida oʻqish istagida boʻlgan abituriyentlarni yuridik texnikumga qabul qilish boʻyicha murojaat qilish va oʻqishga qabul qilish muddatlariga Adliya vazirligi tomonidan zarur hollarda oʻzgartirish kiritilishi mumkin. 46. Respublika oliy taʼlim muassasalarida “yurisprudensiya” taʼlim yoʻnalishi boʻyicha test sinovlarida ishtirok etib, oʻqishga tavsiya etilmagan, biroq yuridik texnikumlardagi tegishli oʻquv yilida test sinovlarida oʻtish balini toʻplagan yoki chet tilini bilish darajasini tasdiqlovchi B2 va undan yuqori darajadagi davlat malaka sertifikatiga yoki xalqaro sertifikatlarga ega abituriyentlar toʻlov-kontrakt asosida doimiy yashash joyidagi yuridik texnikumga qabul qilinishlari mumkin. Ushbu abituriyentlar doimiy yashash joyidagi yuridik texnikumlarga 20-sentabrgacha maxsus platforma orqali elektron shaklda murojaat qiladi. Murojaatlar asosida yuridik texnikumlar 25-sentabrgacha Adliya vazirligiga tasdiqlash uchun abituriyentlarni qabul qilish boʻyicha taklif taqdim etadilar. Adliya vazirligi yuridik texnikumlarning imkoniyatlaridan kelib chiqib, 30-sentabrgacha ularni qabul qilish toʻgʻrisida qaror qabul qiladi. Bunda ushbu abituriyentlar tanlovsiz, oliy taʼlim muassasalaridagi test natijalariga koʻra ballar ketma-ketligi asosida qabul qilinadi. Mazkur toifadagi abituriyentlarni yuridik texnikumga qabul qilish boʻyicha murojaat qilish va oʻqishga qabul qilish boʻyicha muddatlariga Adliya vazirligi tomonidan zarur hollarda oʻzgartirishlar kiritilishi mumkin. 47. Adliya vazirligi tomonidan yuridik texnikumlarga qoʻshimcha oʻqishga kirish uchun tavsiya etilgan abituriyentlar uchun toʻlov har yili shartnoma shartlarida belgilangan muddatda, biroq Adliya vazirligi tomonidan belgilangan muddatdan kechiktirmay toʻlanadi. Abituriyentlarni oʻqishga qabul qilish oʻqish uchun kontraktda belgilangan pul mablagʻlarini jismoniy yoki yuridik shaxslar tomonidan 10-oktabrdan kechiktirmay toʻlaganlaridan soʻng yuridik texnikum direktorining buyrugʻi bilan rasmiylashtiriladi. Ushbu abituriyentlar bilan kontrakt tuzilgan kundan boshlab oʻquv mashgʻulotlariga qatnashishga ruxsat berish toʻgʻrisida buyruq rasmiylashtiriladi. Tabaqalashtirilgan toʻlov-kontrakt asosida qoʻshimcha qabul boʻyicha oʻqitish xarajatlarining miqdori Adliya vazirligi tomonidan belgilanadi. Yuridik texnikumlarning asoslangan taklifiga binoan, Adliya vazirligi tomonidan fuqarolarni oʻqishi uchun toʻlov-kontrakt miqdori va kontrakt asosida oʻqishga haq toʻlash muddatlari oʻzgartirilishi, shu jumladan uzaytirilishi mumkin. 48. Test sinovlari va koʻzi ojiz abituriyentlarning tanlov natijalari, xorijiy fuqarolar bilan oʻtkazilgan suhbat natijalaridan koʻchirmalar, shuningdek yuridik texnikumga test sinovlarisiz qabul qilingan abituriyentlarning hujjatlari ularning shaxsiy hujjatlar yigʻmajildlariga tikib qoʻyiladi. Yuridik texnikumlarga qabul qilinmagan abituriyentlarning test sinovlari (koʻzi ojiz abituriyentlar uchun tanlov) natijalari 6 oy davomida saqlanadi va undan soʻng belgilangan tartibda yoʻq qilinadi. 49. Test sinovlari oʻtkazilishi bilan bogʻliq xarajatlar ushbu maqsadlar uchun ajratiladigan Oʻzbekiston Respublikasi Davlat budjeti mablagʻlari, koʻzi ojiz abituriyentlar uchun tanlov va xorijiy fuqarolar uchun suhbatni tashkil etish va oʻtkazish bilan bogʻliq xarajatlar yuridik texnikumlarning budjetdan tashqari mablagʻlari hamda adliya organlari va muassasalarining budjetdan tashqari boshqa mablagʻlari hisobidan amalga oshiriladi. 50. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. BosqichlarTadbirlarBajarish muddatlari1-bosqichAbituriyentlar hujjatlarini qabul qilishni tashkillashtirish1. Qabulning tashkiliy masalalarini hal qilish uchun qabul komissiyasini tuzish.1-iyundan kechikmay2. Yuridik texnikum va tegishli hududiy adliya organi veb-saytiga qabul muddatlari, mutaxassislik va kasblar nomlari, qabul kvotalari haqida maʼlumot joylashtirish.Qoida tariqasida, hujjatlarni qabul qilishdan bir oy oldin3. Abituriyentlarni oʻqishga qabul qilish uchun davlat xizmatlari markazlari, YIDXP yoki DTM veb-sayti orqali roʻyxatdan oʻtkazish.1 — 20-avgust4. Qabul komissiyasi tomonidan yuridik texnikum va tegishli hududiy adliya organi veb-saytida oʻqish uchun topshirilgan arizalar soni haqida kunlik axborot va abituriyentlar hamda ularning ota-onalari savollariga javob berish uchun telefon aloqasining ishlab turishini taʼminlash.Hujjatlarni qabul qilish davrida2-bosqichTest sinovlarini oʻtkazish tayyorgarlik koʻrish1. Davlat test markazi tomonidan test oʻtkazish uchun mos binolarni tayyorlash.2. Test sinovlarini oʻtkazish jadvalini Davlat test markazi tomonidan tasdiqlash.Test sinovlarini oʻtkazishdan oldin3-bosqichTest sinovlarini oʻtkazish1. Adliya vazirligi tomonidan belgilangan fanlar bloklari boʻyicha test sinovlarini oʻtkazish.25 — 30-avgust2. Test sinovlari natijalarini Davlat test markazi veb-saytida eʼlon qilishTest sinovlari oʻtkazilgan kundan keyingi ish kunidaKoʻzi ojiz abituriyentlarni qabul qilish uchun tanlov oʻtkazish1. Koʻzi ojiz abituriyentlarni qabul qilish uchun test sinovlari uchun belgilangan fanlar boʻyicha koʻp balli yoki tegishli anʼanaviy besh balli tizim asosida tanlov oʻtkazish.25 — 30-avgust2. Tanlov natijalarini koʻzi ojiz abituriyentlarga eʼlon qilish.Tanlov oʻtkazilgan kuni4-bosqichTest sinovlari natijalariniDavlat qabul komissiyasi va Adliya vazirligiga yuborish1. Test sinovlari natijalarini Davlat test markazi direktori tomonidan tasdiqlanadigan tanlov qaydnomalariga kiritish.2. Koʻzi ojiz abituriyentlarni oʻqishga qabul qilish boʻyicha tanlov natijalarini koʻp balli yoxud tegishli anʼanaviy besh balli tizim asosida aniqlangan va yuridik texnikum direktori tomonidan tasdiqlangan qaydnomalariga kiritish.3. Test sinovlari qaydnomalari va koʻzi ojizlar uchun tanlov natijalari qaydnomalarini abituriyentlarni yuridik texnikumlarga oʻqishga qabul qilish toʻgʻrisida qaror chiqarish uchun Adliya vazirligi va Davlat qabul komissiyasiga yuborish.natijalar eʼlon qilingan vaqtdan boshlab uch kun davomida5-bosqichDavlat qabul komissiyasi va Adliya vazirligi tomonidan abituriyentlarni yuridik texnikumga oʻqishga qabul qilish toʻgʻrisida qaror qabul qilishqoida tariqasida,5-sentabrdan kechikmay6-bosqichOʻqishga qabul qilishni rasmiylashtirish, toʻlov-kontrakt summasini toʻlash1. Yuridik texnikum direktori tomonidan Ijtimoiy reyestrga kiritilgan oilalar farzandlarini, Mehribonlik uylari va Bolalar shaharchalari bitiruvchilarini, shuningdek koʻzi ojiz abituriyentlarni oʻqishga qabul qilish toʻgʻrisida buyruq chiqarish.Adliya vazirligi karori qabul qilinganidan keyin2. Abituriyentlar bilan oʻqish uchun shartnoma (kontrakt)lar tuzish.2-sentabr — 15-sentabr3. Abituriyentlar tomonidan oʻqish uchun toʻlovlarni yuridik texnikumlar hisobvaragʻiga oʻtkazish.Adliya vazirligi tomonidan belgilangan muddatda4. Yuridik texnikum direktorining toʻlov-kontrakt asosida oʻquvchilar safiga qabul qilish uchun tavsiya etilgan abituriyentlarga oʻquv mashgʻulotlarida qatnashishga ruxsat berish toʻgʻrisidagi buyrugʻini rasmiylashtirish.2-sentabr5. Yuridik texnikum direktorining oʻqishga qabul qilish haqidagi buyrugʻini rasmiylashtirish.kontrakt summasi toʻlangandan soʻng 15-sentabrdan kechikmay 1. Mazkur Tartib Oʻzbekiston Respublikasi Adliya vazirligining yuridik texnikumlariga (keyingi oʻrinlarda — yuridik texnikum) oʻqishga qabul qilish uchun kirish test sinovlarini oʻtkazish tartibini belgilaydi. 2. Ushbu Tartibda quyidagi asosiy tushunchalardan foydalaniladi: abituriyent — yuridik texnikumga oʻqishga kirish uchun belgilangan tartibda roʻyxatdan oʻtgan va test sinovlarida ishtirok etuvchi jismoniy shaxs; abituriyent ruxsatnomasi — pasport (u boʻlmagan xolda shaxsni tasdiqlovchi boshqa hujjat) bilan birgalikda abituriyentning belgilangan sana va vaqtda test sinovlarida ishtirok etishga ruxsat beradigan hujjat; Davlat test markazi vakili — Oʻzbekiston Respublikasi Vazirlar Mahkamasi huzuridagi Davlat test markazi (keyingi oʻrinlarda — Davlat test markazi) direktorining buyrugʻi bilan tayinlanadigan, test sinovlari oʻtkaziladigan tegishli binoda belgilangan vazifa va majburiyatlar boʻyicha amalga oshiriladigan tadbirlarga umumiy rahbarlik qiluvchi hamda test sinovi ishtirokchilarining vazifalariga muvofiq harakatini nazorat qiluvchi va amaliy yordam koʻrsatuvchi xodim; bino rahbari — Davlat test markazi direktorining buyrugʻi bilan tayinlanadigan, belgilangan vazifa va majburiyatlar boʻyicha binodagi guruh nazoratchilari va abituriyentlar harakatlariga umumiy rahbarlikni bajaruvchi, nazorat qiluvchi va amaliy yordam koʻrsatuvchi xodim; guruh nazoratchisi — Davlat test markazi bilan tuzilgan shartnoma asosida shartnomada belgilangan vazifa va majburiyat boʻyicha test sinovlarida abituriyentlar harakatiga umumiy rahbarlikni amalga oshirish, test sinovining belgilangan tartib boʻyicha oʻtishini qatʼiy nazorat qilishga masʼul boʻlgan va abituriyentlarga test sinovini topshirish tartibi boʻyicha amaliy yordam koʻrsatish uchun jalb qilingan va test sinovlari oʻtkazilishi bilan bogʻliq seminarda ishtirok etgan shaxs; test topshiriqlari kitobi — belgilangan fanlar majmuasi boʻyicha test topshiriqlarini oʻz ichiga olgan savollar toʻplami; javoblar varaqasi — test topshiriqlari kitobidagi har bir topshiriqning bajarilishi natijasida tanlagan javobning bittasini belgilashga moʻljallangan va abituriyentning bilimini baholash uchun asos hisoblanadigan yagona hujjat; qabul komissiyasi — yuridik texnikumga oʻqishga qabul qilishni tashkil etuvchi, shu jumladan abituriyentlarga maslahat xizmatlari koʻrsatadigan har yili tuziladigan komissiya; hududiy adliya organlari — Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari. 3. Hujjatlarni roʻyxatdan oʻtkazishning muddati yakunlanganidan soʻng uch kun muddatda abituriyent ruxsatnomasini Davlat test markazining rasmiy veb-saytidan oladi. Abituriyent ruxsatnomasida koʻrsatilgan sana va vaqtda test sinovlarida ishtirok etadi. Abituriyent uchun mazkur sana va vaqt qatʼiy hisoblanib, unga boshqa sana va vaqtda test sinovlarida ishtirok etish uchun ruxsat berilmaydi. 4. Abituriyent roʻyxatdan oʻtgan hududda (Qoraqalpogʻiston Respublikasi, viloyatlar markazi yoki Toshkent shahrida) tashkil etiladigan test sinovlarida ishtirok etadi. 5. Test sinovlari katta sigʻimdagi, imtihonlarning yuqori darajada ochiqlik va shaffofligini hamda imtihon jarayoni videokuzatuvlar orqali jamoatchilik, shu jumladan, abituriyentlarning ota-onalari tomonidan real vaqt rejimida (onlayn) kuzatib borilishini taʼminlaydigan binolarda (keyingi oʻrinlarda — bino) oʻtkaziladi. Binolar Adliya vazirligi va Davlat test markazi bilan kelishilgan holda belgilanadi. Binolarni tayyorlash, videokuzatuvlar orqali jamoatchilik, shu jumladan abituriyentlar ota-onalarining kirish test sinovlari jarayonini onlayn tarzda kuzatib borishlari, abituriyentlarni shaxsni identifikatsiyalash vositalari hamda videofiksatsiya qurilmalari orqali binoga tegishli hududga kiritish, binolardagi va xizmat postlaridagi video yozuvlar saqlanishi uchun sharoitlar yaratish Qoraqalpogʻiston Respublikasi Vazirlar Kengashi, Toshkent shahar va viloyatlar hokimliklari hamda Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi tomonidan taʼminlanadi. Guruh nazoratchilari va abituriyentlarni test sinovlari oʻtkaziladigan hududga nazorat xizmati postlari orqali kiritish, tadbir jarayonida jamoat tartibini saqlash va jamoat xavfsizligini taʼminlash Oʻzbekiston Respublikasi Milliy gvardiyasi, Ichki ishlar vazirligi, hududiy adliya organlari hamda qabul komissiyasi tomonidan amalga oshiriladi. Test sinovlari oʻtkaziladigan har bir binoda Davlat test markazining vakiliga test materiallarini saqlash, tarqatish va yigʻib olish uchun moʻljallangan yetarli miqdorda stol, stullar, kompyuter, skaner, statsionar telefon aloqasi, doimiy videokuzatuv va seyf bilan taʼminlangan maxsus xona (shtab) tayyorlanadi. Bunda, binoning holati sanitariya qoidalari, normalari va gigiyena normativlari talablariga toʻliq javob berishi lozim. 6. Guruh nazoratchilari va abituriyentlarni test sinovlari oʻtkaziladigan hududga nazorat xizmati postlari orqali kiritish, tadbir jarayonida jamoat tartibini saqlash va jamoat xavfsizligini taʼminlash Oʻzbekiston Respublikasi Ichki ishlar vazirligi hamda oliy taʼlim muassasalarining qabul komissiyalari tomonidan amalga oshiriladi. 7. Oʻzbekiston Respublikasi Adliya vazirligi test sinovlari oʻtkaziladigan joylarni shaxsni identifikatsiyalash vositalari, videokuzatuv va mobil aloqa toʻlqinini toʻsuvchi qurilmalar hamda test sinovlarini oʻtkazish jarayonini video yozuvga olish vositalari bilan taʼminlaydi. Test sinovlarini oʻtkazish jarayoni videotasvirga tushiriladi. Videotasvirdan nusxa koʻchirish taqiqlanadi. Oʻzbekiston Respublikasi Adliya vazirligi test sinovlari oʻtkazilgan kunning ertasiga Davlat test markaziga videotasvirni taqdim etadi. 8. Test sinovlarini ushbu Tartib talablariga qatʼiy muvofiq ravishda tashkil etish va oʻtkazish boʻyicha masʼuliyat bino rahbari va guruh nazoratchilari, shuningdek, qabul komissiyasi zimmasiga yuklanadi. 9. Test sinovlarini oʻtkazish jadvali Adliya vazirligi bilan kelishilgan holda Davlat test markazi tomonidan tasdiqlanadi. 10. Binoda test sinovlari jarayonini toʻliq nazorat qilish maqsadida bino, qoida tariqasida, elektron soat, ovoz kuchaytirish vositalari, 30 nafar abituriyent uchun bitta videokuzatuv tizimi oʻrnatilishi, jarayonni abituriyentlarning ota-onalari onlayn tarzda kuzatishi uchun zarur asbob-uskunalar bilan jihozlanadi. 11. Binoda Davlat test markazining vakiliga test materiallarini saqlash, tarqatish va yigʻib olish uchun moʻljallangan yetarli miqdorda stol, stullar, kompyuter, skaner, statsionar telefon aloqasi, doimiy videokuzatuv va seyf bilan taʼminlangan maxsus xona (shtab) tayyorlanadi. Bunda binoning holati sanitariya qoidalari, normalari va gigiyena normativlari talablariga toʻliq javob berishi lozim. 12. Binolarda test sinovlarini oʻtkazish uchun zarur boʻlgan texnik, tibbiy va maishiy sharoitlar yaratilishi kerak. Binolar sanitariya va yongʻin xavfsizligi qoidalariga toʻliq javob berishi shart. 13. Binoda test sinovlar jarayonini toʻliq nazorat qilish maqsadida, qoida tariqasida, 30 nafar abituriyentdan iborat guruhlar tashkil etiladi. Bino va guruhlarning alohida tartib raqami takrorlanmaydigan ketma-ketlikda raqamlangan boʻlishi lozim. 14. Har bir guruh alohida oʻtirish oʻrniga ega boʻlgan 30 tadan stol va stul bilan taʼminlanib, stollar birdan oʻttizgacha raqamlanishi lozim. Har bir guruhga ikki nafar nazoratchi biriktiriladi. 15. Binoda test sinovlarini oʻtkazish talablariga rioya etilishini taʼminlash boʻyicha shaxsiy javobgarlik Davlat test markazi vakili, bino rahbari va guruh nazoratchilari zimmasiga yuklanadi. 16. Bino rahbari va guruh nazoratchilari Davlat test markazi direktori buyrugʻi asosida Davlat test markazi, tegishli hududdagi taʼlim muassasalarining hamda boshqa tashkilotlarning vakillaridan iborat boʻlgan tarkibda, ularning rahbarlari bilan kelishgan holda tayinlanadi. 17. Davlat test markazi vakili: bino rahbarlari va guruh nazoratchilariga umumiy rahbarlik qiladi hamda ularga amaliy yordam koʻrsatadi; test sinovlarining boshlanishi va tugashini qatʼiy nazorat qilish, tezkor axborotlarni Davlat test markaziga yuborish, test sinovlarini adolatli, xolisona va mazkur Tartibda belgilangan talablar asosida oʻtishini taʼminlydi. 18. Davlat test markazi vakili oʻziga yuklangan vazifalarni samarali amalga oshirish uchun mahalliy davlat hokimiyati organlari va qabul komissiyalariga koʻrsatma berish, mazkur Tartib talablariga amal qilmagan bino rahbarini, guruh nazoratchisini va abituriyentni test sinovlari jarayonidan chetlashtirish hamda Davlat test markazi rahbariyati bilan kelishilgan holda chetlashtirilganlar oʻrniga boshqa bino rahbarini, guruh nazoratchisini tayinlash huquqiga ega. 19. Davlat test markazi vakili Davlat test markazi direktorining buyrugʻi bilan almashtirilishi mumkin. 20. Test sinovlari, qoida tariqasida, har yili 25 — 30-avgust kunlari oraligʻidagi muddatda Davlat test markazi tomonidan, kuniga ikki smenada oʻtkaziladi. Birinchi smena soat 09:00 da, ikkinchi smena soat l5:00 da boshlanadi. Test topshiriqlarini bajarish uchun (javoblar varaqasini toʻldirish bilan birga) har 30 ta test topshirigʻiga 1 soat vaqt belgilanadi. 21. Test sinovlari oʻtkaziladigan kunda Davlat test markazining ruxsatnomasi boʻlmagan shaxslarga test sinovlari oʻtkazilayotgan hududga kirishi taqiqlanadi. 22. Qabul komissiyasining raisi va masʼul kotibi Davlat test markazi tomonidan taqdim etilgan ruxsatnoma asosida, unda belgilangan kun, test sinovlari oʻtkaziladigan bino shtabida test sinovlari jarayoni kuzatuvchisi sifatida ishtirok etadi. 23. Abituriyentlar binoga pasport va abiturent ruxsati bilan tegishli navbat boʻyicha kiritiladi. Kirishda videokuzatuv olib boriladi. 24. Abituriyentlar binoga soat 8.30 gacha kiritiladi. Soat 8.30 dan keyin abituriyentlar binoga kiritilmaydi. 25. Davlat test markazi vakili birinchi smenada soat 06:30 dan 07:00 gacha, ikkinchi smenada soat 13:30 dan 14:00 gacha abituriyentlarning guruhlar boʻyicha roʻyxatini (ikki nusxada) va test materiallarini tarqatadi va qabul qilish bayonnomasini rasmiylashtiradi. Davlat test markazi vakili, bino rahbari va guruh nazoratchilari soat 6.00 ga yetib keladi va test sinovlarini oʻtkazish tartibiga qatʼiy rioya qilishni tashkil qiladi. Davlat test markazi vakili bino rahbarlari va guruh nazoratchilari hamda abituriyentlar roʻyxatini, ularning ruxsatnomalarini nazorat xizmat postlariga yetkazishni taʼminlaydi, qurʼa tashlash yoʻli bilan nazoratchilarni guruhlarga taqsimlashni amalga oshiradi, shuningdek test materiallarini tarqatish va qabul qilish bayonnomasini rasmiylashtiradi. 26. Test sinovlari oʻtkaziladigan hududga yoki binoga kirish joylarida tashkil etilgan nazorat xizmati postlarida xizmat olib borayotgan Oʻzbekiston Respublikasi Ichki ishlar vazirligi hamda Axborot texnologiyalari va kommunikatsiyalarini rivojlantirish vazirligi xodimlari tomonidan tekshiruv vaqtida abituriyent va guruh nazoratchilarida mikrokalkulyator, lugʻat, jadval, kitob, uyali telefon, kompyuter, telekommunikatsiya vositalari, shpargalkalar mavjudligi, shuningdek barmoq izlari va fotosurati tekshirilgan vaqtda shaxsi tasdiqlanmaganligi aniqlangan taqdirda, bu haqida Davlat test markazining vakilini xabardor qilinib, ularni test sinovlariga kiritmaslik toʻgʻrisida dalolatnoma rasmiylashtiradi. 27. Bino rahbari ertalab soat 06:00 dan 06:30 gacha guruh nazoratchilariga ularning ruxsatnomalarini tarqatadi va taqsimotini rasmiylashtiradi hamda birinchi smenada soat 06:30 dan 07:00 gacha, ikkinchi smenada soat 13:30 dan 14:00 gacha abituriyentlarning guruhlar boʻyicha roʻyxatini (ikki nusxada) va test materiallarini tarqatadi va qabul qilish bayonnomasini rasmiylashtirilishini tashkil etadi. 28. Guruh nazoratchilari soat 8.30 gacha abituriyentlarni ularning pasportlarini guruh roʻyxati bilan tekshirgan holda binoga kiritadi. Abituriyentlar roʻyxatda koʻrsatilgan oʻringa oʻtiradi. Test sinovlarini oʻtkazish vaqtida imtihonga kelmagan abituriyentlar oʻrni boʻsh qoladi. 29. Guruh nazoratchilari ikki nafar abituriyent guvohligida test materiallari joylashtirilgan qutilar va abiturentlar roʻyxati hamda javob varaqalari solingan paketlarning muhrlanganligiga ishonch hosil qilib, ularni ochadi. Nazoratchilar test sinovlari kitoblari hamda javob varaqalarini tartib bilan tarqatadi. 30. Guruh nazoratchilari test sinovlari boshlangunga qadar nomzodlarni 30 daqiqa mobaynida javoblar varaqalarini toʻldirish qoidalari bilan tanishtiradi va ular tomonidan tegishli boʻlimga oʻzi toʻgʻrisidagi shaxsiy maʼlumotlar kiritiladi. 31. Bino rahbari abituriyentlarni test topshiriqlari kitobining muqovasida va javoblar varaqasida koʻrsatilgan tegishli joylarni rasmiylashtirish zarurligi hamda javoblar varaqasini havorang pastali sharikli ruchkadan boshqa rangda foydalanib toʻldirish, javoblar varaqasini bukish, marker chizigʻiga yozish, javoblar varaqasi raqami ostida joylashgan doirachalarni boʻyashlik test sinovlarini oʻtkazish talablarini buzilishi deb tan olinishi haqida ogoxlantiradi. Davlat test markazi vakili, bino rahbari guruh nazoratchilariga test sinovlari oʻtkazishning belgilangan tartibini buzgan abituriyentlarni chetlashtirish boʻyicha koʻrsatma beradi. 32. Guruh nazoratchisi abituriyent test topshiriqlari kitobi nuqsonli ekanligi haqida murojaat qilsa, birinchi smenada 09:00 gacha, ikkinchi smenada 15:00 gacha quyidagi ishlarni amalga oshiradi: test sinovlari kitobi va javob varaqalarini olganligini tasdiqlovchi imzo qoʻydiradi, shuningdek abiturentlar roʻyxati toʻldirilgan roʻyxatning bir nusxasini bino rahbariga beradi; guruhda test sinovlarida qatnashmagan abituriyent uchun ajratilgan test topshiriqlari kitobini murojaat qilgan abituriyentga beradi; guruhda ortiqcha test topshiriqlari kitobi boʻlmasa, bino rahbaridan zaxiradagi shu taʼlim yoʻnalishi va tiliga mos boʻlgan test topshiriqlari kitobini berishni soʻraydi. Bu jarayonni dalolatnoma bilan rasmiylashtiradi. Abituriyent test sinoviga kelmagan taqdirda guruh roʻyxatiga “qatnashmadi” degan yozuv kiritiladi. Test topshiriqlari kitobida nuqson mavjudligi aniqlansa, uning birinchi betiga “yaroqsiz” deb yoziladi, almashtirilgan vaqti koʻrsatiladi hamda abituriyentning familiyasi, ismi, otasining ismini yozilib imzolanadi va ushbu holat haqida dalolatnoma tuziladi. Abituriyentga yaroqsiz test sinovlari kitobi oʻrniga yangisi beriladi. 33. Abituriyent test sinovlari oʻtkaziladigan kuni binoga tegishli hududga soat 07:00 (ikkinchi smena soat 14:00) gacha, binoga soat 08:30 (ikkinchi smena soat 14:30) gacha faqat abituriyent ruxsatnomasi va pasporti bilan shaxsni identifikatsiyalash vositalari hamda videofiksatsiya qurilmalari orqali tartibli ravishda kirishi bilan birgalikda, birinchi smenada soat 07:30 dan 08:00 gacha, ikkinchi smenada soat 14:30 dan 15:00 gacha quyidagi ishlarni amalga oshirishga majbur: test materiallari nuqsonsizligini tekshirish va nuqson borligi aniqlansa, darhol guruh nazoratchisiga xabar berish; javoblar varaqasi toʻgʻri toʻldirilishini taʼminlash; test topshiriqlari kitobi muqovasida va javoblar varaqasida koʻrsatilgan tegishli joylarni rasmiylashtirish. 34. Bino rahbari birinchi smenada 09:00 da, ikkinchi smenada 15:00 da test sinovlari boshlanganligini eʼlon qiladi. 35. Javoblar varaqasi abituriyent bilim darajasini belgilovchi asosiy hujjat hisoblanadi. Test sinovlariga javoblar havo rang pastali sharikli ruchkada toʻldirilgan boʻlishi lozim. Abituriyent javoblar varaqasini toʻgʻri toʻldirilishi uchun shaxsan javobgar boʻladi. Javoblar varaqasining tegishli boʻlimlarini toʻgʻri toʻldirmagan abituriyentlarning eʼtirozlari koʻrib chiqilmaydi. 36. Abituriyent oʻzining fikriga koʻra toʻgʻri boʻlgan va test sinovlari kitobidagi javobga mos keladigan javoblar varagʻidagi tegishli doirani toʻldiradi. Bunda, har bir test topshirigʻi boʻyicha toʻgʻri javobga — faqat bitta doira toʻldiriladi. Agar, javoblar varaqasidagi “belgilash uchun namuna” qoidasiga rioya etilmasa, jumladan, bitta test topshirigʻiga javoblar varaqasida tegishli doiracha boʻyalmasa yoki ikki va undan ortiq doiracha boʻyalsa yoxud toʻliq boʻyalmasa ushbu test topshirigʻiga ball berilmaydi. 37. Abituriyentlarga test sinovlari materiallarini bir biriga uzatish va boshqalarga yordam berish, shuningdek oʻzaro gaplashish taqiqlanadi. Abituriyent tomonidan uyali telefon yoki boshqa aloqa va telekommunikatsiya vositalarini olib kirish va foydalanish qatʼiyan taqiqlanadi. 38. Test sinoviga uyali telefon, kompyuter yoki boshqa aloqa va telekommunikatsiya vositalarini, mikrokalkulyator, lugʻat, kitoblar, shpargalkalar olib kirishga harakat qilgan yoki olib kirgan, test sinovi jarayonida test sinovi materiallarini boshqaga uzatgan yoki yordam bergan, test sinovi uchun ajratilgan vaqt tugaganidan keyin test sinovi materiallarini topshirmagan, test sinovi materiallarini bino tashqarisiga olib chiqqan abituriyent test sinovi oʻtkazish tartibini buzgan hisoblanadi. 39. Test sinovlari davomida abituriyentlarga binodan chiqish taqiqlanadi. Oʻzboshimchalik bilan binoni tark etgan abituriyentlar test sinovlari oʻtkazish tartibini buzgan hisoblanadi. Sogʻligʻining yomonlashishi va boshqa zarur holatlarda test sinovlari materiallarini binoda qoldirib, kuzatuv ostida binodan chiqishga ruxsat beriladi. 40. Test sinovlari oʻtkazishning belgilangan tartibini buzgan abituriyentlar sinovdan chetlashtiriladi va bu haqda test sinovlaridan chetlashtirish boʻyicha bino rahbari va guruh nazoratchisi tomonidan dalolatnoma rasmiylashtiriladi. 41. Test sinovlaridan chetlashtirilgan abituriyentlarning test sinovlari tekshirilmaydi va ular imtihonda ishtirok etmagan hisoblanadi. 42. Bino rahbari test sinovlari vaqti tugaganligini eʼlon qiladi va guruh nazoratchilariga test topshiriqlari kitobi va javoblar varaqlarini yigʻishga koʻrsatma beradi. 43. Test sinovlari uchun ajratilgan vaqt tugagandan soʻng abituriyentlar test materiallarini topshiradi, belgilangan muddatdan oldin javob berishni tugatgan abituriyentlar, test materiallarini muddatidan oldin topshirishlari mumkin. 44. Guruh nazoratchilari abituriyentlardan test topshiriqlari kitobi va javoblar varaqasiga shikast yetmaganligini tekshirib qabul qilib oladi. Barcha javoblar varaqalari, shu jumladan, test sinovlarida qatnashgan abituriyentlarning javoblar varaqalari, “yaroqsiz” deb topilgan test topshiriqlari kitobini, abituriyentlarning guruhlar boʻyicha roʻyxatining ikkinchi nusxasini javoblar varaqasi paketga solinib, paket muhrlanadi. Ishlatilgan va ishlatilmagan test topshiriqlari kitoblari test materiallari qutisiga joylashtiriladi. 45. Guruh nazoratchisi test sinovlari uchun belgilangan vaqt tugagandan soʻng 20 daqiqa ichida javoblar varaqasi paketi, test topshiriqlari kitobi qutisi guruhlarda muhrlanishini nazorat qilish hamda guruh nazoratchilaridan muhrlangan javoblar varaqasi paketi va test materiallari qutilarini bino rahbariga topshiradi, bino rahbari esa topshirish vaqtini qayd etib, tegishli reyestrga imzo qoʻyadi. 46. Bino rahbari abituriyentlarning guruhlar boʻyicha roʻyxati solingan va muhrlangan paketni, test materiallari hamda bino boʻyicha toʻplangan javob varaqalari paketlari solingan va muhrlangan qutilarni Davlat test markazi vakiliga (Davlat feldyegerlik xizmatiga) topshirilishini taʼminlaydi. 1. Mazkur Tartib Oʻzbekiston Respublikasi Adliya vazirligining (keyingi oʻrinlarda — Adliya vazirligi) yuridik texnikumlariga (keyingi oʻrinlarda — yuridik texnikum) xorijiy fuqarolarni oʻqishga qabul qilish tartibini belgilaydi. 2. Xorijiy fuqarolarni (xorijiy davlat fuqarosi boʻlgan jismoniy shaxsni, shuningdek xorijiy davlat hududida doimiy yashovchi fuqaroligi boʻlmagan shaxslarni) yuridik texnikumga oʻqishga qabul qilish yuridik texnikumlar tomonidan belgilangan tartibda oʻtkaziladigan suhbat natijasi boʻyicha amalga oshiriladi. Suhbat 25 — 30-avgust kunlari oʻtkaziladi. Zarur hollarda, Adliya vazirligi tomonidan suhbat oʻtkazish muddatiga oʻzgartirish kiritilishi mumkin. 3. Suhbat yuqori darajada ochiqlik va shaffoflikni hamda imtihon jarayoni videokuzatuvlar orqali jamoatchilik, shu jumladan, abituriyentlarning ota-onalari tomonidan real vaqt rejimida (onlayn) kuzatib borilishini taʼminlaydigan xonalarda oʻtkaziladi. Xonalarni tayyorlash, tanlov jarayonini videokuzatuvlar orqali jamoatchilik, shu jumladan abituriyentlar ota-onalarining onlayn tarzda kuzatib borishlari uchun sharoit yaratish uchun javobgarlik qabul komissiyasi zimmasiga yuklanadi. 4. Xorijiy fuqarolarni yuridik texnikumlarga oʻqishga qabul qilish qabul parametrlaridan tashqari, toʻlov-kontrakt asosida amalga oshiriladi. 5. Adliya vazirligining xorijiy fuqarolarni yuridik texnikumlarga oʻqishga qabul qilish toʻgʻrisidagi qarori, qoida tariqasida, 2-sentabrdan kechikmasdan qabul qilinadi. 6. Adliya vazirligi tomonidan xorijiy fuqarolarni oʻqishga qabul qilish toʻgʻrisida qaror qabul qilingandan keyin yuridik texnikum bilan jismoniy va yuridik shaxslar oʻrtasida belgilangan tartibda shartnoma (kontrakt) tuziladi. Belgilangan namunadagi shartnoma blankalari Adliya vazirligining qarori eʼlon qilingan kundan boshlab beriladi va yuridik texnikum direktori va bosh buxgalteri tomonidan imzolangan holda (yuridik shaxslar uchun 3 nusxada, jismoniy shaxslar uchun 2 nusxada) rasmiylashtiriladi. 7. Xorijiy fuqarolar oʻqish uchun toʻlovni har yili shartnoma shartlarida koʻrsatilgan muddatlarda amalga oshiradi. Toʻlov-kontrakt asosida oʻqish miqdori Adliya vazirligi tomonidan belgilanadi. 8. Xorijiy fuqarolarni oʻqishga qabul qilish jismoniy yoki yuridik shaxslar tomonidan oʻqish uchun shartnomada belgilangan pul mablagʻlarini 15-sentabrdan kechiktirmay toʻlangandan soʻng yuridik texnikum direktorining buyrugʻi bilan rasmiylashtiriladi. Xorijiy fuqarolarga oʻquv yili boshidan oʻquv mashgʻulotlariga qatnashishga ruxsat berish toʻgʻrisida buyruq rasmiylashtiriladi. Adliya vazirlig tomonidan yuridik texnikumlarning takliflariga binoan, xorijiy fuqarolarni kontrakt asosida oʻqishga haq toʻlash muddatlari oʻzgartirilishi, shu jumladan uzaytirilishi mumkin. Xorijiy fuqarolarga oʻquv yili boshidan oʻquv mashgʻulotlariga qatnashishga ruxsat berish toʻgʻrisida buyruq rasmiylashtiriladi. Yuridik texnikumlarning asoslantirilgan takliflari asosida xorijiy fuqarolarni oʻqishga qabul qilish va toʻlov-kontrakt summasini toʻlash muddatlari Adliya vazirligi tomonidan oʻzgartirilishi, shu jumladan uzaytirilishi mumkin. 1. Mazkur Tartib Oʻzbekiston Respublikasi Adliya vazirligining yuridik texnikumlariga koʻzi ojiz abituriyentlarni oʻqishga qabul qilish tartibini belgilaydi. 2. Koʻzi ojizlar toifasiga quyidagi abituriyentlar kiradi: maxsus maktab-internatlar tomonidan koʻzi ojizlar uchun berilgan umumiy oʻrta taʼlim (11-sinf negizida) attestatiga ega shaxslar; imkoniyati cheklangan shaxslar uchun ixtisoslashtirilgan oʻrta maxsus kasb-hunar taʼlim muassasalari tomonidan koʻzi ojizlar uchun berilgan diplomga ega shaxslar; 9 yillik koʻzi ojizlar maxsus maktab-internatida oʻqigan va oʻrta maxsus kasb-hunar taʼlim muassasalari diplomiga ega boʻlgan shaxslar; umumiy oʻrta taʼlim (11-sinf negizida) hujjati yoki oʻrta maxsus kasb hunar taʼlimi muassasasi diplomiga ega boʻlgan, belgilangan tartibda I guruh nogironligi toʻgʻrisida berilgan maʼlumotnomaga ega boʻlgan shaxslar, shuningdek, nogironligi boʻlgan bola toʻgʻrisidagi maʼlumotnomaga ega boʻlgan bolalar. 3. Koʻzi ojiz abituriyentlarni qabul qilish uchun tanlov test sinovlari uchun belgilangan fanlar boʻyicha koʻp balli yoxud anʼanaviy besh balli tizim asosida oʻtkaziladi. 4. Fanlar boʻyicha kirish imtihonlarini oʻtkazish shakli (yozma yoki ogʻzaki) Adliya vazirligi bilan kelishgan holda qabul komissiyasi tomonidan belgilanadi. 5. Koʻzi ojizlar uchun test sinovlari savollari qabul komissiyasi tomonidan test savollarining tegishli fanlari boʻyicha malakali mutaxassislardan iborat boʻlgan va ularning rahbarlari bilan kelishilgan holda shakllantiriladigan ekspert guruhi tomonidan tuziladi. Ekspert guruhi faoliyatini qabul komissiyasi raisi boshqaradi. 6. Koʻzi ojiz abituriyentlarga doimiy yordam berish uchun qabul komissiyasi tomonidan masʼul xodim ajratiladi. 7. Tanlovni oʻtkazish jadvali masʼul kotibning taqdimnomasi asosida yuridik texnikum direktorining buyrugʻi bilan tasdiqlanadi. Buyruqqa tanlovda ishtirok etish huquqiga ega abituriyentlar roʻyxati ilova qilinadi. 8. Qabul komissiyasi tomonidan tanlovni oʻtkazish uchun fanlar boʻyicha komissiyalar tashkil etiladi. 9. Fanlar boʻyicha tanlov dasturlari umumiy oʻrta taʼlim (11-sinf negizida), oʻrta maxsus, boshlangʻich professional taʼlim dasturlari umumtaʼlim fanlarining oʻquv dasturlariga muvofiq holda tuziladi va Adliya vazirligi tomonidan tasdiqlanadi. 10. Tanlovni oʻtkazuvchi komissiya tarkibiga Oʻzbekiston koʻzi ojizlar jamiyatining vakili kiritiladi. 11. Tanlov yuqori darajada ochiqlik va shaffoflikni hamda imtihon jarayoni videokuzatuvlar orqali jamoatchilik, shu jumladan, abituriyentlarning ota-onalari tomonidan real vaqt rejimida (onlayn) kuzatib borilishini taʼminlaydigan xonalarda oʻtkaziladi. Xonalarni tayyorlash, tanlov jarayonini videokuzatuvlar orqali jamoatchilik, shu jumladan abituriyentlar ota-onalarining onlayn tarzda kuzatib borishlari uchun sharoit yaratish uchun javobgarlik qabul komissiyasi zimmasiga yuklanadi. Zarur hollarda, Adliya vazirligi tomonidan yuridik texnikumlarning taklifiga koʻra, mazkur bandning birinchi xatboshisida belgilangan tanlov oʻtkazish muddatiga oʻzgartirish kiritilishi mumkin. 12. Test sinovlari blokiga kiritilgan barcha fanlar yigʻindisidan belgilangan maksimal ballning 55 foizi va undan kam ball (besh balli baholash tizimida baholanganda – “3” bahodan pastni) toʻplagan, shuningdek belgilangan vaqtda tanlovga kelmagan koʻzi ojiz abituriyentlar yuridik texnikumlarga qabul qilinmaydi. 13. Yuridik texnikumlarga qabul qilish uchun koʻzi ojizlar uchun tanlovni qayta oʻtkazish taqiqlanadi. Tanlovga belgilangan vaqtda yetib kelmagan koʻzi ojiz abituriyentlar uchun qoʻshimcha tanlov oʻtkazilmaydi. 14. Tanlov natijalari har bir fan boʻyicha komissiya tomonidan qaydnomaga kiritiladi va shu asosida tanlovning umumiy ballari chiqariladi. 15. Qaydnomada koʻzi ojiz abituriyentlar roʻyxati har bir mutaxassislik va kasb boʻyicha koʻp balli yoxud tegishli anʼanaviy besh balli tizim asosida toʻplangan eng yuqori balldan boshlab kamayib borish tartibida joylashtiriladi. 16. Tanlov natijalari koʻzi ojiz abituriyentlarga tanlov oʻtkazilgan kuni eʼlon qilinadi. 1. Ushbu Reglament davlat xizmatlari markazlari (keyingi oʻrinlarda — Markaz), Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) va Oʻzbekiston Respublikasi Vazirlar Mahkamasi huzuridagi Davlat test markazi (keyingi oʻrinlarda — Davlat test markazi) rasmiy veb-sayti orqali abituriyentlarga Oʻzbekiston Respublikasi Adliya vazirligining yuridik texnikumlariga (keyingi oʻrinlarda — yuridik texnikumlar) oʻqishga qabul qilish boʻyicha davlat xizmatlarini (keyingi oʻrinlarda — davlat xizmatlari) koʻrsatish tartibini belgilaydi. 2. Markazlar, Davlat test markazi va yuridik texnikumlar oʻrtasida maʼlumot almashish faqat elektron raqamli imzolar (keyingi oʻrinlarda — ERI)ni qoʻllanishi shart boʻlgan holda idoralararo elektron aloqa orqali amalga oshiriladi. 3. Abituriyentlar doimiy (vaqtincha) roʻyxatdan oʻtgan joyidan qatʼiy nazar, istalgan Markazga murojaat qilishlari mumkin. Abituriyentlar doimiy roʻyxatdan oʻtgan joydagi test sinovlarida qatnashadilar. 4. Davlat xizmatlari abituriyentlarga har yili, qoida tariqasida, 1-avgustdan 20-avgust (shu kuni ham)gacha koʻrsatiladi. 5. Davlat xizmatlarini koʻrsatish ushbu Nizomning 1-ilovasiga muvofiq sxemaga asosan amalga oshiriladi. 6. Davlat xizmatlarini olish uchun murojaat etuvchi ushbu Reglamentning 4-bandida koʻrsatilgan muddatda davlat xizmatlarini elektron koʻrinishda olish uchun Markazga murojaat qiladi yoki YIDXP yoxud Davlat test markazi rasmiy veb-saytida roʻyxatdan oʻtadi. Imtiyozga ega boʻlgan abituriyentlar, shuningdek fuqaroligi boʻlmagan shaxslar va pasport yoshiga yetmaganlar davlat xizmatlaridan foydalanish uchun Markazlarga murojaat etadi. 7. Agar ariza beruvchi shaxsan murojaat qilsa, Markaz xodimi arizachining nomidan, YIDXP orqali murojaat qilgan takdirda, abituriyent mustaqil ravishda elektron shaklda maʼlumotni ushbu Reglamentning 2-ilovasida koʻrsatilgan soʻrovnoma shaklida Davlat test markazining maxsus tizimiga kiritadi. Markaz xodimi tomonidan soʻrovnomada tegishli maʼlumotlarni kiritish uchun ariza beruvchi Markaz xodimiga quyidagi hujjatlarning aslini taqdim etadi: fuqarolik pasporti (ichki ishlar organi tomonidan 09 shakli boʻyicha, shaxsning shaxsiy identifikatsiya raqamini, pasport seriya va raqamini koʻrsatuvchi maʼlumotnoma); pasport yoshiga yetmagan shaxslar uchun tugʻilganlik toʻgʻrisidagi guvohnoma; Oʻzbekiston Respublikasi Prezidentining hamda Vazirlar Mahkamasining normativ-huquqiy hujjatlarida belgilangan tartibda imtiyozga ega boʻlgan abituriyentlar imtiyoz huquqini tasdiqlovchi hujjat. Hujjatlarni topshirish muddati tugaganidan keyin soʻrovnomaga oʻzgartirish va qoʻshimchalar kiritish qatʼiyan man etiladi. Abituriyentdan qoʻshimcha hujjatlarni soʻrash man etiladi. 8. Davlat test markazi Adliya vazirligi va Axborot texnologiyalari va kommunikatsiyalarini rivojlantirish vazirligi bilan birgalikda, imtiyozga ega boʻlgan abituriyentlarning elektron reyestrini shakllantirish uchun vakolatli organlar tomonidan real vaqt rejimida kiritib borilishini taʼminlovchi yagona platforma faoliyat yuritilishini taʼminlaydi. 9. Oʻzbekiston Respublikasi Adliya vazirligining yuridik texnikumlariga oʻqishga kirish uchun imtiyozga ega boʻlgan abituriyentlarning reyestrini shakllantirish boʻyicha masʼul boʻlgan mazkur Nizomga 3-ilovada keltirilgan vakolatli organlar imtiyozga ega abituriyentlar toʻgʻrisidagi maʼlumotlarning elektron reyestrini shakllantirib, yagona platformaga doimiy ravishda maʼlumotlar kiritib borilishini taʼminlaydi. Ushbu vakolatli organlar imtiyozlar haqidagi maʼlumotlarning axborot tizimiga oʻz vaqtida va toʻliq kiritib borilishi uchun shaxsan masʼul hisoblanadi hamda axborot tizimiga kiritilmagan maʼlumotlar boʻyicha davlat xizmatlari markazlari tomonidan imtiyozli huquq asosida abituriyentlardan hujjatlar qabul qilinmaydi. 10. Kerakli maʼlumotlarni toʻldirib, soʻrovnomaga kiritilgandan soʻng Markaz xodimi hujjatlarning asl nusxasini arizachiga qaytaradi, QR-kod (matritsali shtrix kod) bilan ikki nusxada arizani bosib chiqaradi va ularni arizachiga topshiradi. Abituriyent maʼlumotlarning toʻgʻriligini tekshiradi, anketani oʻz imzosi bilan tasdiqlaydi, bitta nusxasini oʻziga qoldiradi va ikkinchi nusxasini Markaz xodimiga topshiradi. Soʻrovnoma abituriyentning imzosi bilan tasdiqlanganidan soʻng avtomatik ravishda Markaz tizimiga Markaz xodimining ERI bilan kiritiladi. Davlat test markazi maʼlumotlar bazasiga kiritilgan maʼlumotlarni avtomatik ravishda qabul qiladi. 11. Davlat xizmatlari amalga oshirilganligi uchun haq olinmaydi. 12. Soʻrovnomada notoʻgʻri maʼlumotlarning koʻrsatilishi, abituriyentning Markazga shaxsan murojaat etishdan bosh tortishi davlat xizmatlarini koʻrsatishni rad etish uchun asos hisoblanadi. Boshqa sabablarga koʻra davlat xizmatlarini koʻrsatishni rad etish taqiqlanadi. 13. Abituriyent har qanday bosqichda davlat xizmatlarini olishdan voz kechish huquqiga ega. Agar abituriyent davlat xizmatlarini olishdan voz kechsa, uning hujjatlari koʻrmasdan qoldiriladi. 14. Roʻyxatdan oʻtish YIDXP yoki Davlat test markazining veb-sayti orqali amalga oshirilganda mazkur Reglamentning 7-bandi uchinchi — oltinchi xatboshilarida keltirilgan maʼlumotlar abituriyent tomonidan mustaqil ravishda elektron shaklda yuklanadi, maʼlumotlarning haqqoniyligi va toʻgʻriligi uchun abituriyent shaxsan javobgar hisoblanadi. 15. Roʻyxatdan oʻtishda tegishli maʼlumotlar rasmiylashtirib tizimga kiritilganidan soʻng YIDXP yoki Davlat test markazining rasmiy veb-sayti orqali elektron ravishda QR-kod (matritsali shtrix kod) qoʻyilgan soʻrovnomani abituriyent elektron shaklda oladi. 16. Koʻzi ojiz abituriyentlar uchun tanlov Davlat test markazi tizimiga kiritilgan soʻrovnoma maʼlumotlari asosida oʻtkaziladi. 17. Yuridik texnikumga test sinovlari, koʻzi ojiz abituriyentlar uchun tanlov natijalari asosida qabul qilinganda, shuningdek TDYU huzuridagi akademik litsey bitiruvchilari uchun tanlov natijalari boʻyicha qabul qilingan taqdirda, ushbu abituriyentlar oʻquv yili boshlanishidan oldin tegishli yuridik texnikumga ushbu Reglamentning 7-bandi uchinchi — oltinchi xatboshilarida koʻrsatilgan hujjatlarning asl nusxalarini, shuningdek 3,5 x 4,5 sm oʻlchamli 6 dona rangli fotosurat topshiradilar. 18. Markazlar, Davlat test markazi va yuridik texnikumlar oʻz faoliyati natijasida olingan maʼlumotlarning maxfiyligini taʼminlaydilar. 19. Oʻzbekiston Respublikasi Adliya vazirligi, Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari va markazlar davlat organlari va boshqa tashkilotlar faoliyati Reglament talablariga muvofiqligi yuzasidan, shu jumladan, YIDXP orqali doimiy nazorat va monitoring olib boradi. 20. Abituriyentlar davlat organlari va boshqa tashkilotlar xodimlari harakatlari ustidan qonunchilik hujjatlarida belgilangan tartibda shikoyat qilishlari mumkin. 21. Ushbu Reglamentni qoʻllash bilan bogʻliq nizolar qonunda belgilangan tartibda hal etiladi. 22. Ushbu Reglament talablarini buzganlikda aybdor shaxslar qonunda belgilangan tartibda javobgarlikka tortiladi. Bosqichlar Subyektlar Tadbirlar Bajarish muddati 1-bosqich Abituriyent Yuridik texnikumga kirish hujjatlarini qabul qilish uchun abituriyent Davlat xizmatlari markaziga shaxsan keladi yoki Yagona interaktiv davlat xizmatlari portali yoxud Davlat test markazi veb-saytida roʻyxatdan oʻtadi. 1 — 20-avgust kunlari 2-bosqich Davlat xizmatlari markazi Davlat xizmatlari markazining xodimi ariza beruvchi nomidan, 10 daqiqa davomida Yagona interaktiv davlat xizmatlari portali YIDXP yoki Davlat test markazi veb-sayti orqali murojaat qilingan taqdirda, abituriyent elektron shaklda soʻrovnoma boʻyicha maʼlumotni Davlat test markazida shakllantirilgan abituriyentning maxsus test maʼlumotlar bazasiga mustaqil ravishda kiritadi. avtomatik ravishda 3-bosqich Davlat test markazi 1. Abituriyentlarning maʼlumotlar bazasiga kiritilgan maʼlumotlarni qabul qiladi. avtomatik ravishda hujjatlari qabul qilish muddati tugaganidan keyin 2. Abituriyentlardan hujjatlarni qabul qilish muddati tugagandan soʻng test sinovlari jadvaliga muvofiq rasmiy veb-saytida test sinovlarining vaqti va joyi toʻgʻrisida maʼlumot joylashtiriladi. 3. Abituriyentlar maʼlumotlar bazasiga kiritilgan maʼlumotlar asosida test sinovlarini oʻtkazadi. 30-avgustga qadar 4-bosqich Abituriyent Imtihonlardan muvaffaqiyatli oʻtgan taqdirda kerakli hujjatlarini asl nusxalarini tegishli yuridik texnikumlarga taqdim etadi oʻquv yilining 2-sentabriga qadar (Sana)Oʻzbekiston Respublikasi Adliya vazirligi yuridiktexnikumlariga kirish uchun hujjatlarnitopshirish boʻyichaSOʻROVNOMA I. Ariza beruvchi haqidagi maʼlumotlar: 1.1. F.I.O: 1.2. Pasport maʼlumotlari (raqami va seriyasi) (mavjud boʻlmagan taqdirda, ichki ishlar organlari tomonidan 09 shakl boʻyicha berilgan maʼlumot): 1.3. Pasport olish yoshiga yetmagan shaxslarning tugʻilganlik haqida guvohnomasi: 1.4. Jismoniy shaxsning shaxsiy identifikatsiya raqami (JSHSHIR) (agar mavjud boʻlsa): 1.5. Manzili: 1.6. Fuqaroligi: 1.7. Millati: 1.8. Telefon raqami: 1.9. Elektron pochta manzili: II. Qoʻshimcha maʼlumotlar: 2.1. Umumiy oʻrta (11-sinf baza boʻyicha), oʻrta maxsus, kasb-hunar yoki boshlangʻich professional taʼlim muassasasi nomi, ushbu muassasa tomonidan berilgan oʻqishni tamomlaganlik haqida hujjatning seriyasi, raqami va sanasi: 2.2. Test oʻtkaziladigan til: 2.3. Yuridik texnikum nomi: 2.4. Yuridik texnikumdagi mutaxassislik va kasb nomi: 2.5. Taʼlim shakli: III. Imtiyoz borligi haqidagi maʼlumotlar (mavjud boʻlsa) Tegishli hujjatning rekvizitlari(raqami, berilgan sanasi) 3.1.I guruh nogironligi boʻlgan shaxslar 3.2.Ijtimoiy reyestrga kiritilgan oilalar farzandlari 3.3.“Mehribonlik uyi” va Bolalar shaharchasining bitiruvchilari 3.4.Chet tilini bilish darajasini tasdiqlovchi V1 va undan yuqori darajadagi davlat malaka sertifikatiga yoki xalqaro sertifikatlarga ega abituriyentlar IV. Abituriyentni xabardor qilish tartibi 4.1.Imtihondan oʻtish uchun roʻyxatdan oʻtkazish haqida abituriyentga SMS xabar yuborish (telefon raqami) 4.2.Imtihon oʻtkazish kuni, vaqti va joyi haqida Davlat test markazining rasmiy veb-sayti orqali maʼlum qilish. Ushbu anketada koʻrsatilgan maʼlumotlarning toʻliq, aniq va toʻgʻriligini tasdiqlayman.Ariza beruvchiningimzosi T/rImtiyozlar turlari(toifalari)Imtiyozlarni berish uchun masʼul vakolatli organlar1.I guruh nogironligi boʻlgan shaxslar hamda nogironligi boʻlgan bolalar toifasidagi abituriyentlarOʻzbekiston Respublikasi Prezidenti huzuridagi Ijtimoiy himoya milliy agentligi,Sogʻliqni saqlash vazirligi,Maktabgacha va maktab taʼlimi vazirligi,Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari2.Mehribonlik uyi, Bolalar shaharchasi va Oilaviy bolalar uyining bitiruvchilariOʻzbekiston Respublikasi Prezidenti huzuridagi Ijtimoiy himoya milliy agentligi3.Ijtimoiy reyestrga kiritilgan oilalar farzandlari4.Chet tilini bilish darajasi toʻgʻrisida davlat namunasidagi B1 va undan yuqori darajadagi malaka sertifikatiga va xalqaro sertifikatga ega boʻlgan abituriyentlarOʻzbekiston Respublikasi Oliy taʼlim, fan va innovatsiyalar vazirligi huzuridagi Bilim va malakalarni baholash agentligi 4. Vazirlar Mahkamasining “Muhammad al Xorazmiy nomidagi Toshkent axborot texnologiyalari universiteti va Toshkent davlat yuridik universitetlarida oʻquv yuklamasining hajmlarini tasdiqlash toʻgʻrisida” 2013-yil 23-dekabrdagi 337-son qaroriga (Oʻzbekiston Respublikasi QHT, 2013-y., 52-son, 691-modda) kiritilayotgan oʻzgartirishlar rus tilidagi matnda berilgan. 5. Vazirlar Mahkamasining “Oʻzbekiston Respublikasi Hukumatining qonun loyihalariga doir faoliyatini yanada takomillashtirish chora-tadbirlari toʻgʻrisida” 2016-yil 17-oktabrdagi 345-son qarorida (Oʻzbekiston Respublikasi QT, 2016-yil, 10-son, 90-modda): a) 1-ilovada: 41-bandning birinchi xatboshisi quyidagi tahrirda bayon etilsin: “41. Qonun loyihasining jamoatchilik muhokamasi seminarlar va davra suhbatlarini oʻtkazish, qonun loyihalari matnlarini va ularga tahliliy materiallarni Oʻzbekiston Respublikasining Yagona interaktiv davlat xizmatlari portali, organning rasmiy veb-saytida joylashtirish yoʻli bilan, shuningdek, boshqa usullar bilan fuqarolar, manfaatdor davlat organlari, shuningdek, fuqarolarning oʻzini oʻzi boshqarish organlari va fuqarolik jamiyati boshqa institutlari, ilmiy, nodavlat notijorat va boshqa tashkilotlarning vakillari, olimlar va mutaxassislar, ekspertlar ishtirokida oʻtkaziladi”; 44-band quyidagi tahrirda bayon etilsin: “44. Qonun loyihasi ishlab chiquvchi tomonidan Oʻzbekiston Respublikasi Yagona interaktiv davlat xizmatlari portaliga jamoatchilik muhokamasi oʻtkazilishi uchun belgilangan tartibda joylashtirilishi lozim”; 45-band oʻz kuchini yoʻqotgan deb hisoblansin; 46-bandning ikkinchi xatboshisi quyidagi tahrirda bayon etilsin: “Oʻzbekiston Respublikasining Yagona interaktiv davlat xizmatlari portalida joylashtiriladigan qonun loyihalarini jamoatchilik tomonidan muhokama qilish natijalari Oʻzbekiston Respublikasi Adliya vazirligiga (huquqiy ekspertiza uchun) va Oʻzbekiston Respublikasi Vazirlar Mahkamasiga (koʻrib chiqish uchun) kiritiladi, bunda, qoida tariqasida, kelib tushgan takliflarni koʻrib chiqish natijalari koʻrsatilishi majburiydir”; 47-banddan “jamoatchilik va (yoki)” soʻzlari chiqarib tashlansin; b) 2-ilovada: 14-bandning oʻn birinchi xatboshisi quyidagi tahrirda bayon etilsin: “qonun loyihasi mutaxassislar muhokamasining oʻtkazilganligi va uning natijalari toʻgʻrisidagi axborot”; 17-bandga quyidagi mazmundagi oltinchi xatboshi qoʻshilsin: “Oʻzbekiston Respublikasining Yagona interaktiv davlat xizmatlari portaliga jamoatchilik muhokamasi uchun joylashtirilgan qonun loyihasi boʻyicha fuqarolar takliflarini (izohlari) koʻrib chiqish yakuni boʻyicha jadval”; oltinchi — yettinchi xatboshilar tegishli ravishda yettinchi — sakkizinchi xatboshilar deb hisoblansin. 6. Vazirlar Mahkamasining “Oʻzbekiston Respublikasi Adliya vazirligining Toshkent yuridik kollejida oʻquv-tarbiya jarayonini tashkil etish va uning mazmunini tubdan takomillashtirish chora-tadbirlari toʻgʻrisida” 2017-yil 10-noyabrdagi 901-son qarori 14-bandi oʻz kuchini yoʻqotgan deb hisoblansin. 8. Vazirlar Mahkamasining “Oʻzbekiston Respublikasi Adliya vazirligining yuridik kollejlarida oʻqishni tashkil etish chora-tadbirlari toʻgʻrisida” 2018-yil 23-oktabrdagi 858-son qarorida: a) nomidagi “kollejlarida” soʻzi “texnikumlarida” soʻzi bilan almashtirilsin; b) 1-bandda: ikkinchi xatboshidagi “kollej” va “kollejlar” soʻzlari tegishli ravishda “texnikum” va “texnikumlar” soʻzlari bilan almashtirilsin; uchinchi xatboshidagi “kollejlarning” soʻzi “texnikumlarning” soʻzi bilan almashtirilsin; v) 2-band oʻz kuchini yoʻqotgan deb hisoblansin; g) 3-bandning birinchi xatboshisidagi “kollejlarning” soʻzi “texnikumlarning” soʻzi bilan almashtirilsin; d) 4-bandda: “a” kichik bandda: birinchi xatboshidagi “kollejlarda” soʻzi “texnikumlarda” soʻzi bilan almashtirilsin; uchinchi xatboshidagi “kollejlarni” soʻzi “texnikumlarni” soʻzi bilan almashtirilsin; yettinchi xatboshidagi “kollejlar” soʻzi “texnikumlar” soʻzi bilan almashtirilsin; “b” kichik bandda: birinchi — uchinchi xatboshilardagi “kollejlar” soʻzi “texnikumlar” soʻzi bilan almashtirilsin; toʻrtinchi xatboshidagi “kollejlarda” soʻzi “texnikumlarda” soʻzi bilan almashtirilsin; e) 5-banddagi “kollejlarda” soʻzi “texnikumlarda” soʻzi bilan almashtirilsin; j) 6-band oʻz kuchini yoʻqotgan deb hisoblansin; z) 7 — 9-bandlardagi “kollejlarga” soʻzi “texnikumlarga” soʻzi bilan almashtirilsin; i) 10-band quyidagi tahrirda bayon etilsin: “10. Belgilansinki: TDYUning yuridik texnikumlar va TDYU qoshidagi akademik litseyda oʻquv-metodik jarayonini muvofiqlashtirish boʻyicha faoliyatni tashkil etadigan tarkibiy boʻlinmasi xodimlarining shtatdagi cheklangan soni Adliya vazirligi tomonidan tasdiqlanadigan TDYU namunaviy shtatlari bilan aniqlanadi; TDYU mazkur tarkibiy boʻlinmasi boshligʻining lavozim maoshi oliy taʼlim muassasasi dekanining bazaviy lavozim maoshiga, uning oʻrinbosari lavozim maoshi — oliy taʼlim muassasasi dekani oʻrinbosari bazaviy lavozim maoshiga tenglashtiriladi; avtotransport vositalarini sotib olish va saqlash bilan bogʻliq xarajatlar yuridik texnikumlarning budjetdan tashqari mablagʻlari, budjetdan tashqari Adliya organlari va muassasalarini rivojlantirish jamgʻarmasi mablagʻlari hamda adliya organlari va muassasalarining budjetdan tashqari boshqa mablagʻlari hisobiga amalga oshiriladi; Yuridik texnikumlar va TDYU huzuridagi akademik litsey oʻquv-metodik jarayonini muvofiqlashtirish boʻyicha faoliyatni tashkil etadigan TDYU tarkibiy boʻlinmasi shtat birliklarining soni koʻpaytirilishi bilan hamda mazkur tarkibiy boʻlinma boshligʻining lavozim maoshi oliy taʼlim muassasasi dekanining bazaviy lavozim maoshiga, uning oʻrinbosari lavozim maoshi — oliy taʼlim muassasasi dekani oʻrinbosari bazaviy lavozim maoshiga tenglashtirish bilan bogʻliq xarajatlar TDYU budjetdan tashqari mablagʻlari hisobiga amalga oshiriladi.”; k) 11 va 12-bandlar quyidagi tahrirda bayon etilsin: “11. Oʻzbekiston Respublikasi Moliya vazirligi Oʻzbekiston Respublikasi Davlat budjeti parametrlarida yuridik texnikumlarda kam taʼminlangan oilalar aʼzolari boʻlgan oʻquvchilar, “Mehribonlik uyi” va Bolalar shaharchasining bitiruvchilari, I guruh nogironligi boʻlgan, shu jumladan koʻzi ojiz shaxslar taʼlim olishi bilan bogʻliq xarajatlar uchun zarur mablagʻlarni nazarda tutsin. 12. Oʻzbekiston Respublikasi Adliya vazirligiga taʼlim xizmatlari sifatini oshirish maqsadida yuridik texnikumlaring boshqaruv, pedagog, oʻquv-yordamchi, texnik va xizmat koʻrsatuvchi xodimlariga ustama haqlari va moddiy ragʻbatlantirishning boshqa turlari miqdorlarini yuridik texnikumlarning toʻlov-kontraktdan kelib tushgan mablagʻlari (shu jumladan, tabaqalashtirilgan kontrakt) hisobidan hamda Adliya organlari va muassasalarini rivojlantirish jamgʻarmasi mablagʻlari, adliya organlari va muassasalarining budjetdan tashqari boshqa mablagʻlari hisobidan mustaqil belgilash huquqi berilsin. Yuridik texnikumlar xodimlariga har oylik ustamalarni belgilash mezonlari Oʻzbekiston Respublikasi Adliya vazirligi tomonidan oʻrnatiladi.”; l) 13-banddagi “kollejlarda” soʻzi “kollejlarda va texnikumlarda” soʻzlari bilan almashtirilsin. 11. Vazirlar Mahkamasining 2020-yil 19-martdagi 171-son “Al-Xorazmiy nomidagi Xalqaro fizika va matematika maktab-internatini tashkil etish toʻgʻrisida”gi qarori 5-bandi quyidagi tahrirda bayon etilsin: “5. Oʻzbekiston Respublikasi Xalq taʼlimi vazirligi Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi hamda boshqa manfaatdor vazirlik va idoralar bilan birgalikda: 2021-yil 1-yanvarga qadar xalqaro maktabning rahbar va boshqa kadrlarini attestatsiyadan oʻtkazsin hamda tanlov asosida xalqaro maktabni zamonaviy talablarga javob beradigan, yuksak malaka va yuqori professional tayyorgarlikka ega boshqaruv va boshqa kadrlar bilan toʻldirishni taʼminlasin; bir oy muddatda xalqaro maktabni rahbar va boshqa kadrlarini attestatsiyadan oʻtkazish hamda xodimlarni tanlov asosida xalqaro maktabga ishga qabul qilish tartibini ishlab chiqsin va tasdiqlasin”.